ДАДАМНИ ЭСЛАТACИЗ . . . « O'zbekiston ERK Demokratik Partiyasi\nДАДАМНИ ЭСЛАТACИЗ . . .\n06 May 2012 - 9:33\nМуҳаммад Солиҳ, Номоз Нормўмин, Абдулла Абдуқодир, Тўлқин Қориев, Отаназар Орипов, Комолиддин Йўлдош ва барча зулмга қарши курашаётган азаматларга 9 май табриги.\nДадамнинг биографияси ўрнида унинг икки-уч сифати-ю ва фрондаги бир жанг воқеасини ҳикоя қилмоқчиман. .\nДадам Олий ўқув даргоҳида узоқ йиллар ишлаганига қарамай, бирор марта ҳам пора олишни қойиллатмаган “ношуд”лардан. Порахўрлигига аниқ ишонган кимсаларни башарасига тап тортмай “хали сен харомхўр ўзингни одамман деб юрибсанми” деганларини кўплардан эшитганман.\nЎта етимпарвар камбағалпарвар эди.\nФронт-жангда ҳам, ростгўйликда ҳам тиккасига кетараверадиганлар тоифасидан эди.\nМайдакашлик ёт, кам гапириб чўрт кесадиган, залвардор овозли эди. (Баъзида арзирли ишим бўлмаса-да бирор нима баҳонасида М. Солиҳга телефон қилиб, унинг овозини эшитгим келади. Сабаб, отамни соғиниб қўмсаганимда, уни компенсация қиладиган товушга мухтож бўламан).\nДадамнинг фронтдаги жанг хотирасига келсак.\nБу хотира ҳикояни узоқ йиллар аввал автор яъни дадам номидан Ўзбекистон радиосида Қодир Махсумов ўқиб эшиттирганди :\n“Мен шунча вақт ўқчи, артиллерист, миномётчи, ПТР(противотанковое ружье)чи, ниҳоят алоқачи сифатида жангларда қатнашиб, Одер плацдармидагидек беҳисоб “Ванюша”ларнинг “ҳангиллаганини” эшитмовдим. Унинг стволидан чиққан миналар бориб тушгач, ерни ларзага солиб беланчакдек тебратишини шахсан шу плацдармда бошдан кечирдим.\nТонгдаёқ жанг қизиди. Жанг бошлангандан ярим соат ўтмасдан линия симларига снаряд тушиб алоқа узилди. Мен алоқани улагани линияга чиққудек бўлсам, рота командирининг бир ўзи қолишига тўғри келарди, У фикримни уқди чоғи, старший лейтенант “сабр қил” дегандек бир қўлини силтагач, четга олиб қўйгани “тушонкани” очиб, нондан кесди, ” тамадди қилиб олайлик-чи, иккимиздан биримиз борамиз”деди. Мен турган жойда линияга чиқиш вазифасига у ўзини аралаштирганидан аввалига ажабландим, бунинг тагига етолмай, ҳижолат чекдим: ”Қизиқ, нега бунақа деди?”.\nУ шоша-пиша консервадан озроқ тотингач, банкани мен томонга сурди-да ва “комбатга учрайман” деганича, блиндаждан тез чиқди.\nОрадан ярим соат ўтар-ўтмас, у қайтиб келди.\n– Азизим, – деди у салмоқланиб, – алоқани тездан тиклаш зарур, линияга ўзинг боришингга тўғри келади, бошқа чорамиз йўқ, – гранатадан кўпроқ ол! – У чўнтакларидан иккита “лимонка” олиб, худди олма солгандек шинелим чўнтагига тиқди. Мен уни илгари бунчалик шашти паст кўрмагандим. Бир оғиз буйруғининг ўзи кифоя – шунга маҳтал эдим. Бироқ унинг нима сабабдан бундай қилганлиги сирини кейин ҳам билолмадим. Аммо унинг кўзларимга тик қарамай, ”бўпти, кетавер, телефонда ўзим навбатчилик қилиб тураман” деган юмшоқ сўзлари, хижолат тортгандек қиёфаси бир умрга эсимда муҳрланиб қолди.\nЛиния бутунлигидан бир чақиримча масофани югурганимча зумда босиб ўтдим. Яна бироз илгарилагандим, ўнг томондан траншея келиб қўшилди. Унинг тубидан ўтган икки жуфт кабель бизникига чирмашиб, қўшилиб, уч жуфт бўлди. Шу ерда линияни қўлимдаги телефонга ўтказдим. Старший лейтенант Олейник дарҳол жавоб қилди. Ўз линиямизни адаштирмаслик учун уни қўлтиғимдан ўтказиб олиб олға ғирилладим. Траншея ҳийла тор ва юзалигидан энгашиб юришга тўғри келди. Уч юз метрча юрилгач, ўнг томондан бошқа бир траншея келиб уланди. Ҳар бир траншеядан янги-янги кабель жуфтлари келиб қўшиларди. Бора-бора кабеллар кўпайиб, билакдек йўғонликда битта қилиб ўрилган сочдек кўк, қизил, қора, зангори рангдаги кабель-симлар калаваси орасидан ўзимизникини телефонга қайта-қайта ўтказиб аранг ажратардим. Бу ҳол олға силжишимни қийинлаштирди. Фашистлар бирор шарпа сездими, яқин атрофга устма-уст снаряд тушиб портлади, траншея четидан ичимга тупроқ тўкилди. Мунғайиб ўтирганимча соатимга қарасам, кечки бешдан ошинқирабди. Қиш кунлари – бир тутам, шошилиш керак, шу ўйда олға интилдим. Траншеяда мендан бошқа ҳеч ким йўқ. Аммо олға интилганим сари душман пулемётларининг оғир тариллаши зўрайди. Автоматларнинг “чакаги” очилгандан очилди, ёниб-ёритувчи ўқларнинг узун олов излари қалинлаша борди. Мина ва снарядларнинг атрофимда тупроқ шопириши кучайди.\nБир-бирига чирмашиб, чуваланиб кетган саноқсиз кабеллар орасидан ўзимизникини тополмай хит бўлиб турсам, орқадан одам шарпаси сезилди. Ҳар снаряд ёрилганида у гоҳ қозоқчалаб, гоҳ русчалаб сўкинар, ўзи билан ўзи сўзлашар оғзидан фашистнинг”арвайи” билан “шеше”си тушмасди. Уни яхши танирдим; у полкда кўпдан связной – чопар-алоқачи бўлиб жанг қиларди. Исми Султон. У мендан икки-уч ёш каттароқ бўлиб, бир биримизга дучор келганимизда “исдер жақсиме, ўзбек бабамдинг баласе?” деб қўярди. У “касбдош-мамандас”лигини пеш қилиб, ”мен авузде сен симде связь жеткизебиз” дея оғзини карракдек очиб ҳо-ҳоларди. У ҳозир ҳам одатича ҳол-аҳвол сўради-да, шошилганича, тор траншеяда мени четлаб туришга ундади. Унга “арава йўл” беришга улгурмасимдан траншея ёқасига гурсиллаб мина тушди ва даҳшатли портлади, жон ҳолатда иккимиз тор траншея тубида оёқларимизни қарама-қарши томонга узатиб, бошларимиз бир-бирига теккан куйи ерга қапишиб ётиб олдик. Устларимизга қор, тупроқ аралаш “сочқи” дув сочилди. Ердан бош кўтариб бир-биримизга тикилдик. Ҳазилвон, хушчақчақ табиат шу қозоқ йигити ётган ерида қийиқ кўзларини жовдиратиб гап қотди :\n– Маған тийдиме, саған?\n– Қон чиққани йўқ, жонимиз жойида, – жавоб бердим.\n– Ўлай бўсе, кўкесиникине кетте, – У бир жилмайди-да қоқиниб суриниб, ўрнидан ярим турди, кабелларни титкилаб овора бўлаётганимни кўриб, ”ўси симингден овзим шаққан” деди-да, ўзига ўзи русчалаб жиддий қиёфада буйруқ берди:\n– Красноармеец Султан, вперёд на врага! – у энгашганича чопа кетди.\nТимирскилана-тимирскилана ўз линиямизни топиб, Қумондонлик Пункти билан гаплашдим, алоқа изга тушмабди.\nСтарший лейтенант линияга тез-тез уланиб туришни тайинлади. ”Яхши” дедим-у, автоматимни қўлимга олиб, телефон аппаратини елкамга осганимча қозоқ йигити кетган томонга жилдим. Дарё ирмоқлари бош ўзанга қўшилгани каби йўл-йўлакай туташувчи кабеллар ўрими, йўғонлашган сайин юриш, хабарлашиш қийинлашди. Траншея илон изи бўлиб кетган жойдан ўтиб, тўғрига чиқдим-у кабелни адаштирдим. Уни бир даста кабеллар орасидан топгунимча кечки изғирин турди. Шу алпозда яна ярим чақиримча олға юрдим. Қўққисдан траншея тугаб, кафтдек ялангликка келиб қолдим. Окопдан чиқиш учун ердан зиначалар ўйилган. Зиначаларнинг энг юқорисида маррада югуришга чоғланиб турган енгил атлетикачидек чўккалаганича олға сал энгашган кўйи қотиб турган бояги қозоқ йигитига кўзим тушди. У ўнг оёғида тиззалаган, чап тиззаси қорнига букилган, карабиннинг милидан ҳассага ўхшатиб икки қўллаб ушлаганча турарди. Аввалига шундай ҳавфли вазиятда у “артистлик” қилаётганмикин деган ўйда жаҳлим чиқди. Бунчалик узоқ турганини ўйлаб синчиклаб қарадим. Султоннинг рапидасимон думалоқ юзи ҳиссиз, кўзлари очиқ, нурсиз – у аллақачон жонсиз ҳайкалга айланган эди.\nСултоннинг фожеасидан билдим-ки, душман шу очиқ жойни тинимсиз кузатмоқда, ўлжаси йўлида писиб ётган йиртқичдек жангчиларимиз ўтишини пойлаб ётибди. Ёв отаётган снаряд ва миналарнинг кўпи шу атрофга қадалиб, осколкалар бодроқдек теваракка визиллаб сочиларди. Бирдан олисда, ёв томонда “Ванюша” хунук ғийқиллади. Миналар лаҳзада атрофимга тушиб, гумбира-гумбир ёрилди. Ер шу қадар титради-ки ўзимни беланчакда тебрангандек ҳис этдим.\nПортлашлар шу даражага етдики, назаримда майда-майда бўлиб тупроққа аралашиб кетадигандекман. ўзимга далда бериб, ичимда “ҳозир ўтиб кетади, ҳозир” дердим. Бироз ўнгланиб олиб, А. Макаренкога тегишли, капитан Розенков кўп такрорлайдиган сўзларни кўнглимдан қайта-қайта ўтказдим :”Ҳеч нарсадан қўрқмайдиган киши жасур эмас, балки ўзининг қўрқинч ҳисларини боса оладиган киши мард”.\nУрушда шу нарса аёнки, ҳар қайси тараф ҳам биринчи навбатда йирик, кўзга дол ташланиб турувчи нишонга ўч бўлади. Жасади нишон бўлган жангчининг шинели этагидан тортиб уни пастга туширдим. Бундан икки соатча илгари ҳаёт ишқи билан қалби ёнган, хушчақчақ, қўрқув нималигини билмаган вужудни окоп деворига суяб, ялангликдан чопиб ўтиш ниятида траншея қазилмаган, жангчиларимиз йўлида тузоққа айланган жойни кўздан кечирдим: бор-йўғи ўн беш-йигирма қадамча траншея қазилмаган оралиқ, танк машиналаримиз ўтиши учун “кўприк” ўрнида қолдирилган бўлиши мумкин. Яланглик снарядлар ёрила берганидан тўнғиз кавлагандек ўйдим чуқур бўлиб кетганди. Сўл тарафда нарироқда пастак ва қалин буталар бошланган. ”Ийе, анави мук тушганича тўмпайиб ётган Володя Горбенкоми, худди ўзи”. Юрагим жазиллаб кетди.\nАтрофга илк оқшом пардаси – ним қоронғилик чўкиши билан чап томондаги ўрмонли тепалик баттар совуқ тус олди.\nЎрмон четидан чиқиб, кабелни ушлаганимча юз метрча юргандим, торроқ арава йўл устидан чиқдим. Кабель мени шу йўлнинг чап томонидаги ариқсимон чуқурлик ичидан тўғрига олиб кетди. Ярим чақиримча нарига боргач, кабель ўнг томонга кўприк тагига кескин бурилди. Ажабландим;одатда алоқачилар симни бундай кескин буриладиган тарзда тортишмасди. Бирор нарса илаштириб кетдимикин, деган ҳаёлга ҳам бордим. Тез ҳаракат қилиш керак. Шу ўй билан кабелни варрак ипига ўхшатиб “соғдим”. Озроқ “соғилгач”, кабель таранг тортилиб қолди – яқин орада бирон нарсага ўралиб қолгандек туюлди. Пистолетимни қўлга олдим-да, кўприк тагидан энгашиб ўтиб, кабелни ушлаганча юра бошладим. Бироз юргандим, нарироқда қорайиб турган бир тўп буталарга кўзим тушди. Яқинлашсам. симнинг учи ўралашиб чирмашиб ётибди. Шоша-пиша кабелни тортиб изимга қайтдим. Кабелнинг учини илгариги йўналиш бўйлаб тўғрига, етган жойигача тортиб бордим-да, телефон аппаратини қор устида қолдириб, симнинг нариги учини ахтара бошладим. Атрофга зир югураман, кошкийди кабелнинг иккинчи учи топила қолса – ерда ҳам, кўкда ҳам йўқ. Наилож орқага, телефон аппаратини қолдирган еримга қайтдим. Ҳар эҳтимолга қарши пистолетимни қор устига, ёнимга қўйдим. Кабелнинг бир учини телефон аппаратига ўтказдим. Трубкани қулоғимга теккизмасимданоқ телефон “биғғғ-биғғғ”лаб, кетма-кет “алло-алло” деган овоз эшитилди.\n– Алло, старший лейтенант ? – тасдиқ жавобини эшитдим, – линиянинг нариги учи йўқ, тўғрига тортилганмиди, ёки. . . – гапим оғзимда қолди, трубкани қулоғимга тутиб турган ўнг кафтим орқасига бир нима қарс этиб тегди. Трубка шу ондаёқ нарига отилиб тушди, кўзларимдан олов чиқиб кетди, қўққисдан тушган зарбадан гарангсиб қолдим, Қандайдир махлуқ товушсиз устимдан босиб тушди. Душман қўлига тушганлигимга ишончим комил эди. Хавотирлик аралиш ички бир даъват мени олишувга, ёвга зарба беришга ундади. Тиззаларимга қаттиқ тиралганимча, запт билан бир интилиб ўнг томонга бурилдим, яна бир чираниб чалқанча ағдарилдим, фашист бутун гавдаси билан босиб олди. Фашист икки билагимдан ушлаб мени қорга босганича энтикиб ҳансирар, хийла семизлигиданми илондек вишилларди, аммо чурқ этмасди, унинг қуроли ҳам кўринмайди. У дам ўтмай қўлимни букиб олди. Кейин чап қўлимни қайириб олиш пайига тушди. Шунда у мени асир – “тил” қилиб олмоқчи, акс холда аллақачон саранжомлаши мумкин эди, деган хаёлга келдим. Олишув чоғида унинг эътибори кўпроқ ўнг қўлимда, пистолетим ғилофи осиғлиқ томондалигини фаҳмлаб қолдим. Негаки, у чап тиззаси билан пистолетим ғилофини босиб, ора-чора теваракка аланг-жаланг кўз ташларди. Бир-икки интилиб кўрдим, кучим етмади. Буни қаранг-ки шу онда этигим қўнжидаги кескир дамли ханжарчам ёдимга тушиб, вужудимга куч қуйилди. Жон-жахдим билан фашист чангалидан чиқиш илинжида чап қўлимни сал бўшатишга, қўнжимдан яроғни олишга жазм қилдим. Ғанимим кутилмаганда тиззалаб олиб мени қор узра пастга, оёқ томонга икки қўлимдан босиб ушлаб, ”чана қилиб” судрай бошлади. Этигим қўнжидаги яроққа қўлим тегиб турибдию, уни олиш иложини қилолмаётибман. Энди фашистни чалғитиш, чапақай бўлганимдан қўлимни эркинроқ ҳаракат қиладиган имкониятга эришишим қолди. Шу ниятда ғанимим ушлаб босиб турган ўнг қўлимни кўпроқ ҳаракатлантириш, уни пистолетим ғилофи томон яқинлаштириш, бу билан душманни чалғитиш пайига тушдим. ”Шум” ниятимдан хавотирланган фашист ўнг қўлим билан кўпроқ андармон бўла бошлади. Амаллаб чап қўлим бармоқларини этигим қўнжига, унинг ичидаги ханжарчамнинг бўғим-бўғим сопига етказдим. Жон-жаҳдим билан бир силтаб тортиб ўнг қўлимни фашист исканжасидан бўшатдим. У жон ҳолатда мушукдек сапчиб икки қўли билан ўнг қўлимни қайириб қорним устига букди. Лаҳзалик фурсатда эркинроқ қолган чап қўлим билан ханжарчани олдим-у унинг ўткир учини фашистнинг орқасидан ўнг биқинига тираб ўзим томонга, пастга қараб куч билан тортдим!Фашист шу ондаёқ шалвиради. Қўлим, кийим-бошим душман қонига белана бошлади, силтаниб фашистни устимдан қорга ағдаргач, ўрнимдан турдим, энтикканимча, , шимимнинг ўнг чўнтагидаги ўлжа “парабеллум”ни олиб олти ўқнинг ҳаммасини инграб ётган фашистнинг кўксига бирма-бир қададим. Терлаб пишиб, тилим оғзимга тиқилар даражада атрофга қарашга ҳам мажолим келмай, қор устига беҳол чўкдим : чапақай бўлганим яхши кор қилди. Болалигимда ўртоқларим мени “чап қўл чақмоқ, сочлари пахмоқ, Чап қўлда ёзган ахмоқ” деб жиғимга тегишарди. Шунда онам мени чапақай қилганидан афсусланардим. Бу олишувда эса. . .\nБу хотирани ёдга олишимдан мақсад : хали юртимизда қонхўр мустабид хукмрон экан, уни яксон қилувчи ўтюраклар фақат сиз кабилар бўлиши мумкин. Яхшими ёмонми умримизнинг кўп қисми шўро хукумати замонида ўтди. Ёдга олишга арзигулик ҳаётимизнинг кўп лаҳзаларини истаймизми йўқми хотирамиздан ўчира олмаймиз ва буни истамаймиз ҳам. Агар-ки сиз азаматлар миллат учун эътиқод учун қон тўкишга тўғри келганида сиз ҳам дадамлардан ортда қолмаган бўлардинглар. Бунга шубхам йўқ. Сиз кабилар бор экан, демак мардлик, ўтюраклик иммунитети миллатимизни тарк этмайди. Ҳа, фақат сиз каби инсонлар дадам ҳақдаги ҳотираларимни ёдлатиб турасиз.\nДўстлар ҳеч қачон тушкунликка берилманг. Бизнинг кўчада ҳам байрам бўлажак. Ғалаба ҳали олдинда. Пайти келар, биз ҳам зулмдан қутулган кунни “умуммиллат ғалаба куни” деб эълон қилармиз.\nҒалаба баҳори қутлуғ бўлсин. . .


hidoyat.uz – “Мовароуннаҳр” нашриётининг сайти - Оламнинг олтин қонуни\nОламнинг олтин қонуни\nМеъёр азал-азалдан борлиқнинг олтин қонуни сифатида қадрланиб, ижтимоий ҳаётда, шахсий-оилавий турмушда, руҳий оламда ҳам унга амал қилишга интилиб келинади. “Меъёр” сўзи “олтин оралиқ”, чегара, маром, зарурий миқдор, мўътадиллик, мукаммаллик, мувозанат каби тушунчаларни ўзида жамлайди. Бир сўз билан айтилса, табиатнинг ҳам, жамиятнинг ҳам тараққиёти ё таназзули меъёрга бўлган муносабатга, унга қай даражада амал қилинишига боғлиқдир.\n“Кишининг ақлли ёки ақлсизлигининг аломати ўз эҳтиёжидан ортиқча дунёга кўнгил қўймаслиги ёки кўнгил кўйишидадир”, дейди Аҳмад Дониш ҳазратлари. Ақлли инсон фақат зарур даражада мол-дунё орттиради. Ақлсизлар эса бу борада меъёрни унутади. Мол-дунёга ҳирс қўяди. Натижада эса ўз бойликлари, ҳирс-ҳаваслари қулига айланиб, ҳаётнинг асл моҳиятидан бехабар, бебаҳра ўтади. Меъёрнинг ҳар қандай кўринишдаги бузилиши хасталикларга сабаб бўлади.\nИнсонга зийнат бахш этувчи сифат-фазилатлардан бири нафсни жиловлаб олиш, ейиш-ичишда меъёр сақлай билишдир. Бундай кишилар ҳамиша соғлом, бардам, хушсурат, яхши ахлоқ билан ажралиб туради. Баднафслик оқибатлари эса аянчлидир. Кўп ейиш оз ейишдан ҳам маҳрум қилади, дейди донолар. Яъни, овқатга ружу қўйиш соғлиқни издан чиқаради. Энг ёмони, нафси бузуқликдан нафақат тана, балки кишининг табиати ҳам зарар кўради. Ақл-идрок хира тортади. Зеҳн ўтмаслашади, ўй-фикрлар ҳам бадбинлашади.\n“Мол қадрини билгувчи кишилар ўринсиз ерга бир тийин сарф қилмас, ўрни келганида эса мол-дунёсини аямас. Саховатнинг зидди бахиллик бўлгани каби, иқтисоднинг зидди исрофдир. Аллоҳ таоло исроф қилгувчиларни суймас. Тежамкорликка риоя қилган кишилар эса ҳамма вақт тинч ва роҳатда яшайдилар”. Абдулла Авлоний бу сўзларини давом эттириб, сафоҳат, яъни исрофгарлик энг ёмон хулқлардан ҳисобланади, дейди.\nАгар инсон ҳар бир хатти-ҳаракатида меъёрни сақлай билса, бу унга зийнат бағишлаши, меъёрни билмаслиги эса кўпдан-кўп нохушликларга сабаб бўлиши ҳадиси шарифларда қайта-қайта таъкидланади. Масалан, ўзаро муносабатларда ҳазил-ҳузулнинг ҳаддан ошиши охир-оқибат адоват келтириб чиқариши ёки кўп кулиш юздаги нурни кетказиши ҳақида огоҳлантирадилар Расули акрам (соллаллоҳу алайҳи ва саллам). Қудсий ҳадисда эса: “Эй одам боласи, кифоя қилгудек ризқинг туриб, ҳаддингдан оширадиган молни истайсан. Эй одам боласи, озга қаноат қилмайсан, кўпга ҳам тўймайсан. Эй одам боласи, тонг отиб кўз очар экансан, танинг сиҳат, оиланг тинч, бир кунлик таоминг бўлса бор, ортиқча бойликни исташни қўй!” дея марҳамат қилинади. Биз ўз ҳаётимизда Қуръони карим амри, ҳазрат Пайғамбаримиз (соллаллоҳу алайҳи ва саллам) суннатлари, донишманд аждодларимиз панд-насиҳатлари ҳамда анъаналари асосида яшасак, оламнинг олтин қоидасига амал қилган бўламиз ва икки дунё саодатига эришамиз, иншааллоҳ.\nТарбия ойи – муборак Рамазони шариф ҳам келди. Дарҳақиқат, инсон ботину зоҳири тарбиясида рўзанинг, Рамазон ойининг ўрни беқиёс. Рўзадорлик бизни чиниқтиради. Сабримиз, иродамиз қувватланади. Нафсимизга ҳокимлик қила бошлаймиз. Нафсини енга олган кишида эса бошқа инсоний фазилатлар, хусусан, сабр-қаноат туйғуси юзага келади, ҳаётида маром, мўътадиллик, меъёр изга тушади. Меъёр эса, иншааллоҳ, барча яхшиликлар, эзгуликлар сабабчисидир.\nОлмалиқ шаҳар бош имом-хатиби\n909 марта ўқилган.


Тожикистонда собиқ судья 12 ёшли қизга нисбатан фаҳш ҳаракат қилганликда айбланмоқда\n07 июл 2020, Тошкент вақти: 05:23\nДушанбе шаҳар, Фирдавсий туман суди биноси.\nТожикистон пойтахтининг Фирдавсий туман суди 12 яшар қизга нисбатан фаҳш амаллар қилганликда айбланаётган собиқ судьянинг ишини кўриб чиқмоқда. Судланувчининг қариндошлари унга қўйилаётган айбловларни қатьиян рад қилмоқда.\nАйбланувчининг шахсига оид маълумотлар Озодлик радиоси тожик хизмати (Радиои Озоди) ихтиёрида бор. Бироқ радио унинг исмини ошкор қилмади.\nСобиқ судья ҳозир пенсияда, унинг ёши 60 дан ошган. У мамлакат Жиноят кодексининг 142- моддаси, 2- қисми (Фаҳш ҳаракатлар) бўйича айбланмоқда, бу моддага кўра, 2 йилдан беш йилгача озодликдан маҳрум қилинади.\nФирдавсий туман судининг ходими 24 сентябрь куни маълум қилишича, вояга етмаган қизнинг отаси ўз қўшниси устидан судга ариза берган.\nАйни пайтда судланувчининг Душанбеда яшовчи қариндошлари айбловларни “мутлақо асоссиз” ва “туҳмат” дейишмоқда.\nСудда жабрланувчи сифатида иштирок этаётган қизнинг отаси воқеанинг айрим тафсилотларини ошкор қилди. Унинг айтишича, собиқ судья билан 13 йилдан бери Душанбедаги кўп қаватли уйлардан бирида қўшни яшашади. Таҳдид ва қўрқитиш йўли билан собиқ судья шу йилнинг июнь ойида қизига нисбатан фаҳш амалларини содир қилган ва жинсий эҳтиёжини қондирган.\nСудланувчининг адвокати Муҳаббат Жўраеванинг Радиои Озоди билан телефон орқали мулоқотида ўз ҳимояси остидаги шахснинг иши бўйича изоҳ беришни рад қилди.\nҚиз отасининг айтишича, юз берган ҳодисадан хабар топиши биланоқ ички ишлар идораларига мурожаат қилган. «Қизим сўнги вақтларда руҳий тушкунликда бўлди. Бир куни у ҳовлида дугоналари олдида йиғлаб қўшни эркак нималар қилаётгани ҳақида гапириб берган. Бу гапни учинчи қаватдаги қўшни аёл эшитиб қолган, қизимни ўз олдига чақириб олиб, нималар бўлганини айтиб беришни сўраган. Аёл қизимга бор гапни онасига айтишни маслаҳат берган, аммо қизим қўрққан. Барибир бу гаплар бизгача етиб келди», - дейди К.М.\nҚизнинг отасининг айтишича, аввалига собиқ судьяга нисбатан ТР ЖКнинг 139- моддаси (“Жинсий характерда зўравонлик ҳаракати”) бўйича жиноят иши очилди. Кейинроқ эса 142- моддага (“Фаҳш ҳаракатлар”) алмаштирилди.\n«Биз нима учун алмаштирилганини сўрадик. Бизга жинсий зўравонлик бўлмаганини, судланувчи ўзининг жинсий майлини қондирганини айтишди», - дейди қизнинг отаси.\nТиббий таҳлиллар ҳам вояга етмаган қиз зўрланмаганини, унинг бокира эканини исботлади. Хабардор икки манбанинг айтишича, судланувчи қизнинг танасидан ўзининг жинсий майлини қондиришда фойдаланган, бу фактлар прокуратура терговида тасдиқланди ва олинган далил асосида собиқ судьяга нисбатан айблов қўйилди.\nХабардор манбанинг сўзларига қараганда, собиқ судья суд идораларида 30 йиллик иш тажрибасига эга, У Тоғли Бадахшон Мухтор вилояти, Хатлон вилояти ва республикага бўйсинувчи туманлар судларида ишлаган. 5 йил муқаддам пенсияга чиққан. Суд жараёни ўтган ҳафтада бошланди ва ҳозирча иккита мажлиси бўлиб ўтди. Қизнинг отаси суд мажлисида адвокат иштироксиз қатнашди, 24 сентябрь куни ҳимоячи олди.


Жозеф Байден АҚШ президентлигига сайланиши Путин ва Трампга боғлиқлигини билдирди » Ўзбекистон янгиликлари – Zamin.uz\n, 12 2021, 21:46\n21 ноя, 21:30 2 545 Дунё\nРоссия президенти Владимир Путин ҳамда АҚШ давлат раҳбари Дональд Трамп Америкада 2020 йилда ўтадиган президентлик сайловларида демократлар вакили Жозеф Байденнинг ғалаба қозонишига ҳар томонлама тўсқинлик қилади. Бу ҳақда АҚШ собиқ вице-президенти Жозеф Байденнинг ўзи ABC News каналига берган интервьюсида маълум қилган.\nБайденнинг сўзларига кўра, унинг бундай хулосага келишига Трампга эълон қилинган импичмент жараёнининг бориши ҳамда Россия президенти Владимир Путиннинг ҳам унинг президентликка сайланишига қарши эканлиги сабаб бўлган.\n«Биринчидан, Дональд Трамп менинг демократлар вакили сифатида президентлик сайловларида иштирок этишимни истамаслигини тушундим. Бу яққол билиниб турибди. Иккинчидан, Владимир Путин ҳам менинг президент бўлишимга қарши», — дея таъкидлаган Байден.\nТрампга импичмент эълон қилиш жараёни 24 сентябрда бошланган. Ушбу ҳаракатнинг бошланишига АҚШ президентининг Украина давлат раҳбари Владимир Зеленский билан телефон суҳбати давомида унга босим ўтказгани сабаб бўлган. Демократларнинг фикрича, суҳбат давомида Трамп Зеленскийдан Жозеф Байденнинг ўғли Ҳантер Байденнинг коррупцияга алоқадорлиги юзасидан тергов ўтказишини талаб қилган. Кейинроқ Оқ уй томонидан суҳбатнинг стенограммаси эълон қилинган. Ноябрь бошида АҚШ конгрессида импичмент юзасидан очиқ эшитувлар бошланган.\n20 ноябрдаги эшитувда АҚШ подполковниги Александр Виндман Украина хавфсизлик кенгаши котиби Александр Данилюкнинг унга мамлакат мудофаа вазири лавозимини таклиф этганини маълум қилган, Данилюк эса бу шунчаки ҳазил бўлганлигини билдиргани ҳақида хабар берилганди.\nСенат Трампнинг импичментига қарши овоз берди. Президент ўз лавозимида қолди 06 фев, 09:30\nТрамп демократлар бошлаган импичмент жараёнини давлат тўнтариши деб атади 02 окт, 17:43


OzodlikOnline: Пул кўпайдими ёки машина озми?\n“GM-Uzbekistan” Ўзбекистон-Америка қўшма корхонасининг асосий дилери бўлмиш “Ўзавтосаноат” ширкатига қарашли автосалонлар 7 август куни келаси йили ишлаб чиқариладиган автомашиналар савдосини бошлади. Бу ҳақдаги ўша кунги хабаримизга автосалонлардан бири олдидаги вазият тасвири туширилган видеолавҳани илова қилдик. Лавҳани кўрар эканмиз, бирдан қатор саволлар пайдо бўлдики, уларни Сиз тингловчи билан OzodlikOnlineда муҳокама қилдик.\n“GM-Uzbekistan” Ўзбекистон-Америка қўшма корхонасининг асосий дилери бўлмиш “Ўзавтосаноат” ширкатига қарашли автосалонлар 7 август куни келаси йили ишлаб чиқариладиган автомашиналар савдосини бошлади.\nБу ҳақдаги ўша кунги хабаримизга автосалонлардан бири олдидаги вазият тасвири туширилган видеолавҳани илова қилдик.\nЛавҳадаги вазият одамни қўрқитадиган: гўёки автосалонда машина учун шартнома эмас, балки ҳаёт шартномаси, яшаб қолиш ҳуқуқи тўғрисидаги шартнома тузиладигандай, ҳаёт – мамот масаласи ҳал бўлаётгандай!\nЛавҳани кўрар эканмиз, бирдан қатор саволлар пайдо бўлдики, уларни Сиз тингловчи билан OzodlikOnlineда муҳокама қилдик.\nКўнглимизда пайдо бўлган дастлабки саволни эса, сарлавҳага чиқардик: ўзбекистонлик чўнтагида пул шу қадар кўпайдими ёки сотувга чиқариладиган машина шу қадар озми?\nБошқа саволларимиз эшиттириш жараёнида янграйди.\nУларнинг жавобини 12 август куни Тошкент вақти билан 21:05 да бошланадиган мулоқотимизда излаймиз. OzodSkype ва OzodlikOnline Skype манзиллари орқали Сиз ҳам жонли суҳбат иштирокчисига айланинг.


Қирғизистон МСК 29 кишидан президентликка номзод сифатидаги аризасини қабул қилди\n13:30 / 17.07.2017\nҚирғизистон Марказий Сайлов комиссиясига 29 нафар фуқародан мамлакат президентлиги учун номзоди илгари сурилган аризалар қабул қилинган. Бу ҳақда ТАСС агентлиги мамлакат МСКга асосланиб хабар қилмоқда.\n"Сўнгги ариза Арсланбек Малиевдан олинди", -дейилади хабарда. Бу номзод аввалроқ республика миллий парламенти депутати ҳам бўлган. "Беш киши партиялар съездлари вақтида илгари сурилган, қолганлари мустақил номзодлардир", - дея баёнот берган МСК.\nПартиялар томонидан ҳозирги бош вазир Сооронбой Жээнбеков, собиқ бош вазир Темир Сариев, собиқ спикер Адахан Мадумаров, парламент фракцияси етакчиси Бакит Торобоев ва собиқ омбудсмен Турсунбек Акун номзодлари илгари сурилди.\nУмуман, номзодларни илгари суриш август ойига қадар давом этади. Давлат раҳбарлиги учун сайловлар 15 октябрда бўлиб ўтади. Республиканинг амалдаги президенти Алмазбек Атамбаев унда иштирок этмайди, чунки мамлакат қонунчилиги фуқароларга бир марта 6 йиллик президент лавозимини эгаллаганидан кейин иккинчи муддатга сайланишни тақиқлайди.


БОТИРНИНГ ҲАЛИ ҲЕЧ КИМГА АЙТМАГАН ГАПЛАРИ... - 3 Декабря 2015 - www.SheJoT.CoM\nГлавная » 2015 » Декабрь » 3 » БОТИРНИНГ ҲАЛИ ҲЕЧ КИМГА АЙТМАГАН ГАПЛАРИ...\nБОТИРНИНГ ҲАЛИ ҲЕЧ КИМГА АЙТМАГАН ГАПЛАРИ...\nБОТИР ҚОДИРОВ. ҚАЛБДА ЯШИРИН ГАПЛАР...\n-Илк концертингизни ЦИРКда бергансиз. Ярим яккахон десак тўғрироқ бўлади. Мансурхон Нурматов билан. Кейин "Истиқлол”га ўтдингиз. Бу омадми ё меҳнатлар самараси?\n-Менимча, униси ҳам, буниси ҳам. Болаликдаги аҳдим ғалабаси бу, онам дуосининг ижобати бу. Катта саҳнага чиқиб, яккахон концерт бериш осон бўлмаган. Тақдир мени яхши одамларга рўбарў қилди. Продюсер, бастакорлар тўғри йўналиш берган. У пайтларда ёш эмасмизми, жўшиб ижод қилганмиз. Саҳнада ҳам қалтираб, ҳаяжон билан куйлаганмиз. Бугун тушуняпманки, ўша даврда тўғри қадам босилган. Яхши инсонлар билан бошланган ижодим ҳосилини беряпти. Агар, улар мени репга йўналтирганида нима бўларди? Бугун шогирдларимга ҳам ўрганганларимни тушунтириб келмоқдаман.\n-Қўшиқларингиз асосан ички ҳолатингизми ё шоу-бизнес талаби?\n-Ҳамма қўшиқларни фақат ички ҳолатим билан куйласам, битта қолипга тушиб қоламан. Биз хонандалар халқ дарди, уларнинг кечинмаларидан узоқлашмаслигимиз даркор. Баъзи қўшиқларимда шоу-бизнес талабини ҳам инобатга оламан. Меъёр доирасида. Ўзимга ярашадиган тарзда. Замондан ортда қолмасликка ҳаракат қиламан.\n-Саъдулла Абдуллаев ташкил этган яккахон концертларингиз эл оғзига тушди. Режиссёр ишидан кўра кўпроқ, қўшиқларингиз эътиборни тортди. Бу йил бошқа ташкилотчи, бошқа режиссёр...\n-2009-2012 йилгача бўлган танафусимдан сўнг 2012 йилги концертимга жуда катта ёрдам кўрсатган инсон - Саъдулла акадир. Миннатдорман. Яхшиликларини тўлиқ қайтара олдим деб айта олмайман. Бу йилдан эътиборан янги продюсер ва ижодий гуруҳ билан шартнома туздим. Барча амалий ишларни уларга ишониб топширдим. Улар билан маслаҳатлашиб, иш тутяпмиз. Рақс гуруҳлари, декорация, ҳатто қайси саҳна кийимини кийишимгача уларнинг фикри ва фантазиясига ҳавола. Бир-биримизга меҳримиз бор. Бир тану бир жон бўлиб ишни бошлаганмиз. Вақтлар ўтади, ўзгаришлар бўлади. Ҳаёт қонуни бу. Тажриба ошган сари янгиликка интилар экансиз. Мухлисларимга янги кўринишдаги ижодимни туҳфа этмоқчиман. Эртага бошқа тонг отади, бошқа фикр билан уйғонасиз. Ривожланиш, янгиланиш бўлса, бунинг нимаси ёмон? Шароитларимиз кун сайин яхшиланмоқда. Санъатда янгилик сари интилиш керак.\n-Уч кун эълон қилган концертингиз сони кутилмаганда яна учтага ортди. Сиздаги иштиёқ ва масъулият-чи?\n-Продюсеримга талабим янги концертимни 5 кун тақдим этиш эди. Бироқ, у менга 3 кунни таклиф этди. Омадни қарангки, баннерлар осилган кундан то концертимизгача 40 кун қолганида 3 кунлик концертга чипталар тугади. Шу боис, тушлик маҳалига ҳам яна 3 кун қўшдик. Катта масъулият бу! Бунақаси менинг ижодимда энди биринчи маротаба. Бунда ҳам бир хосият бор. Жуда хурсандман.\n-Бугунги кун санъаткори қандай бўлиши керак?\n-Халқ дардига шерик бўлиши керак. Одамларнинг яшаш принциплари ўзгаряпти. Савия ошмоқда. Тингловчига хос ва мос мусиқий асарларни ижро этиш керак. Кийиниш маданиятидан тортиб сўзлашиш маданиятигача чуқур эътиборда бўлиб, ибратли санъаткор бўлишга интилиш керак.\n-Отангиз ҳақида тез-тез эслаб турасизми?\n-Мени ҳаётга келтиришга сабабчи бўлган инсонлар ҳақига ҳар доим дуодаман.\n-Онангизнинг қайси маслаҳати қулоғингиз олдида?\n-Болалигимдан яхши инсон бўл деб тарбия берган. Ёмонлик қилганга ҳам яхшилик қилишни маслаҳат берган.\n-Гагарин фазога чиққан биринчи инсон, Ньютон "Бутун олам тортишиш қонуни”ни кашф этган, Ал-Хоразмий экватор чизиғининг ўлчамини аниқлаган биринчи олим, Стив Жобс "ақлли” телефонлар "ота”си! Мусиқада кашфиётлар яратган, "биринчи” бўлган қайси инсонларга ҳавас қиласиз?\n- Ақлимни таниб, билганларимдан келиб чиқсам, ҳазрати Навоийдек улуғ шоирнинг ғазалларини куйга тушириб, моҳирона ижро этганлар, мумтоз санъатимизни гўзал шаклланишига хизмат қилган устозларга ҳавас қиламан. Бу катта меросдир. Ботир Зокиров ўзбек эстрадаси ривожига ҳисса қўшган. Унинг қўшиқлари ҳануз таъсир кучини йўқотмай келаётир.\n-Сиз санъатга нима қўша олдингиз?\n-(Ўйланиб). Ўз овоз тембрим орқали 2005-йилда ўзгача йўналишни бошлаб бердим деб ўйлайман. Тенгдошларим орасида ажралдим. Кейин шунақа овозли хонандалар кўпайди. Бугунги кунга келиб, менинг услубимда қўшиқ куйловчилардан бир нечтаси ўз концертларини бераётгани қувонарли.\n-Ака-укангиз йўқлиги ҳечам панд берадими?\n-Туғишган ака-укам йўқ бўлса-да, қондошларим бор. Кўчада орттирган, туғишгандек бўлиб кетган яқинларим бор. Улар бобида тақдир аямаган. Болаликда ўксиган бўлишим мумкин. Бироқ, ҳозир эмас.\n-Ҳаётингизни тубдан ўзгаришига сабаб бўлган воқеа?\n-Онам ўтганидан кейин ҳаётга янада жиддий қарай бошладим. Ҳаёт сен учун ҳеч нимани кафолатламаслиги ва шуниси билан омонатлигини тушундим. Ҳаётда тўғри қадам босиш, яхши амаллар билан яхши ном қолдириш керак. Янада кучли бўлиш лозимлигини англадим. Мени онам ҳам ташлаб кетди. Энди ёлғизман. Самога тикилиб, куч сўраб, оёққа туриб, оилам, фарзандларим олдидаги масъулиятни ҳис қилдим. Яхши нарсани кўрсам, янада яхши бўлишга интиламан. Ҳавасим ошади ва янада куч "мотор”им ишга тушади. Олисда уч кундан ортиқ яшолмаслигимни хорижга чиқиб, тушуниб етганман.\n-Қайси қўшиғингизни ўзингиз ҳам севиб тинглайсиз?\n-Янги қўшиқларимни студияда ёзиб бўлгач, маза қилиб, тинглаб оламан. Кейин бу билан банд бўлсам, ижодим тўхтаб қолгандек бўлади. Ўзимни кўп танқид қиламан. Шунинг учун ўз қўшиқларимни кўп эшита олмайман.\n-Ноҳақ танқидларга одатда қандай жавоб қайтарасиз? Одатдан ташқари-чи?\n-Ҳеч қандай жавоб қайтармайман. Ноҳақ бўлса ҳам, ҳақ бўлса ҳам. Ноҳақ танқидчи аслида аҳмоқ одам бўлади. Вазиятни ўрганиш керак. Ўзганинг айбини гапиришлик аслида яхши иш эмас. Яхшилигини кўпроқ гапирса, нур устига аъло нур. Ноҳақ танқид билан олишишдан кўра сукут сақлашни афзал биламан. Характерим тезроқ. Баъзан жавоб қайтаргим келади. Лекин нимадир мени босишга ҳаракат қилади. Агар яқиним бўлса, унга жавоб қайтараман. Чунки, у тушуна олади. Бегонага жавоб қайтариш бефойда.\n-Фэшнга ҳамнафас хонандалардан бирисиз. Нималарга кўпроқ эътибор қаратасиз?\n-Мода экан деб нима бўлса, кийиб кетавермайман. Ранг танламайман. Эксперимент қилишни яхши кўраман. Ярим классик, ярим спорт услубни уйғунлаштиришга ҳаракат қиламан. "Zara” кийимлари менга тушади. Дидимга мос. Иложи борича "лимитед эдишн” кийимларни танлайман. Дизайни оригинал бўлади.\n-Озодбек "Она” қўшиғингизни тинглаб, ҳўпиқиб йиғлаганига гувоҳ бўлганмиз. Унинг қайси қўшиғи сизни шундай тўлқинлантирган?\n-Яқинда уйда тинглаб қолдим. Эрта тонг уйғониб, уйимдаги студияда компьютерни ёқдим. Озодбек акани ҳурмат қиламан. Шу боис унинг "минусовка”ларининг архиви бор. Қўшиқ айтгим келса, Озодбек аканинг қўшиқларини хиргойи қилиб тураман. "Орангизда онам бўлсайди” қўшиғининг мусиқасини тингладим. Сўзларини эшитмасдан, мусиқаси йиғлатди. Тўлиб-тўлиб йиғладим. Мусиқа тугагунича йиғладим. Кўнглим жуда бўш. Онамни йўқотиб, йиғлоқи бўлиб қолганман.\n-Севимли кино қаҳрамонингиз?\n-Камситилган пайтларда қандайдир аҳд пайдо бўлганми?\n-Болалигимда кўп бўлган. Ҳали мен катта бўлиб, албатта шу камситганларга қанақа инсонлигимни, оилам қанақа эканлигини кўрсатиб қўяман деган аҳд бўларди. Ҳали менинг оиламни камситганлар бу оила билан бир дастурхонда бирга нон ейишга интилади. Онам театрда ишларди. Эри йўқ аёлларга нисбатан ноҳақ муносабатларни кўрганимда, бошимда отам бўлганида ё мен ҳам катта ёшда бўлганимда, шундай совуқ муносабат ҳам бўлмасди дердим. Шу оиланинг эркаги бўламан ва камситилишларга барҳам бераман деганман. Ва бу ишлар бўлди ҳам!\n-Масофа ушлайдиган инсонларингиз борми?\n-Бор. Инсоннинг ўзи билан ўзи ўртасида масофа бўлмайди, холос. Муносабатга яраша масофа ушлашга ҳаракат қиламан. Яқин бўла туриб, узоқлашса, узоқлашаман... Бировга ёпишиб оладиган характерим йўқ.\n-Утопик савол: эрталаб уйғонганингизда, Озодбекка айланиб қолдингиз...?\n-Озодбекка осон деб ўйлайсизлар, а?! (Кулади). Олдинлари машҳур бўлсам, ҳаммасига осон эришаман дердим. Машҳур бўлгач, энди йўқотиб қўймаслик ҳақида ўйлай бошларкансиз ва бунинг нақадар қийин эканлигини билсангиз эди!? Қанча машҳур бўлсанг, масъулияти шунча катта бўлади. Ҳозирги даражам - тоқатим етадиган даражамдир. "Лола-а-а-а-а”... (куйлай кетди). Утопия реалликка айланса, 2016 йилги концертимга репертуар йиғишни бошлайман. Эришганимдан кўра янада яхшироғига эришишни ўйлардим. Катта ареналарда концертлар беришни ҳам.\n-Шу кунларда онангизни учратиб қолдингиз дейлик. Унга қайси хабарни энг олдин етказган бўлардингиз?\n-"Она, мени бошқа ташлаб кетманг” деган бўлардим... Буни хоҳ хабар, хоҳ илтижо деб тушунинг!\n-Санъат аҳлида атайин ё сездирмаган ҳолда пайдо бўладиган кибр сиз учун нима?\n-Кибр – инсонга хос эмас. Санъаткорни қайсидир ҳолат мажбур қилса ҳам кибрланмаслиги керак. Бу яхшиликка олиб келмайди. Мухлислар ҳам ҳар хил бўлади. Санъаткорлар гоҳида бир- бирларига кибрланиб қўядиган бўлишган. Номини айтмайман. Кўзим тушиб қолади гоҳида. Шунда савол туғилади, қандай қилиб, бу қадар ўзгариб қолиш мумкин? Саволимга жавоб излай бошлайман. Шахсан менинг ҳамксбларим билан ишим йўқ. Биронтасига ёмонлигим йўқ. Таниб туриб кўришишмаса, мен ҳам кўришмайман . Ҳар қандай вазиятда ҳам дўстона бўлиш керак деб ўйлайман. Бир бири билан олишган айрим санъаткорлар мухлисларга кулгу бўлиб қоляпти. Аслида талашадиган нарсанинг ўзи йўқ.\n-Ҳамма юлдузлар ижтимоий тармоқларда. Нега сиз йўқсиз?\n-Интернетдан фойдали нарсаларни оламан. Ижтимоий тармоқларда муҳокама бўлишни хоҳламайман. Изоҳ берадиган одамларни билмаймиз-ку, ахир?! Савияли инсон бор, савиясизи бор. Санъаткорга баҳони суратига қараб эмас, қўшиқларига қараб бераверишсин! Тўғри, ижтимоий тармоқларда сурат қўйиш яхшигина рекламадир. Лекин шахсан менинг бунга эҳтиёжим йўқ. Сирли бўлишни яхши кўраман. Аслида эса элга шуниси қизиқ.\n-Ҳануз сизга севги изҳор қиладиган аёллар бор экан. Уларга қандай жавоб берасиз?\n-Қўпол жавоб қайтаришга ҳаққим йўқ. Кулиб қўяман. Раҳмат айтаман.\n-"Севаман” сўзини бир кунда неча марта ишлатишингиз мумкин?\n-Атиги бир марта-я?\n-Бу жуда кучли сўз. Бир мартаси етарли. Тилда "севаман” деб 100 марта айтгандан кўра, амалда исботлаш керак.\n-Ўғлингиз санъатингизга мухлисми ё Шохруххонни кўпроқ тинглайди?\n-Ўғилларим ўзимга ўхшайди. Ҳаммани эшитишади. Концертим диски чиққан пайтларда ҳатто қўшиқларимни ёдлаб олишган. Аниқ кимларни тинглашига кўп эътибор бермайман.\n-Жаҳонгир Отажонов эл ичида "Жонли ижро қироли” таърифини қозонди. Озодбек ҳам бир неча кунлаб концертларини жонли ижрода ўтказганини иддао қилади. Сизнингча, жонли ижро мезонлари қандай ва унинг ҳақиқий усталари деб кимларни биласиз?\n-Жонли ижрода ҳар хил концерт бериш бор. Бу эса хонанданинг ўз қарорига боғлиқ жараён. Жаҳонгир Отажоновнинг 2013 йилги концертида томошабин бўлганман. Мукаммал ижро, профессионал саунддан яйраганман. Иброҳим Тотлисаснинг Тошкентдаги концертида ҳам завқланганман. Озодбек аканинг жонли концертини Дубайдаги саёҳатим давомида "ютуб”да томоша қилганман. Менинг жонли ижрода талабларим бошқача. Қачонки, созандалар, техника ва репертуар талабим даражасида бўлсагина жонли концерт бераман. Саройдаги овоз созловчи техника каминани умуман қониқтирмайди. Бир ишни кўр-кўрона қилишни истамайман.\n-Саёҳат қилишни яхши кўраман.\n-Ўзингиз нима деб ўйлайсиз, эл шахсиятингиздаги қайси қирралар учун сизни кўпроқ ҳурмат қилади?\n-Аксарият фикрлар овозимдаги салобат ҳақида боради. Балки, оғир-босиқлигим ёқар?! "Халқнинг фарзандиман” деган ҳиснинг ўзимда борлигини қалблар ҳис қилгани учун ҳам яқиндирман, балки?! Отам ҳам, онам ҳам шу эл деган муносабат ила одамлар томон интиламан. Шу Ватандаги ҳар бир инсон мен учун қадрли.\n-Республикамизнинг қайси ҳудудларида сизни танишмайди?\n-Мен бормаган жой Қорақалпоғистон қолди. Хоразмга ҳам жуда кам борамиз. Демак, шу жойларда у қадар танишмаса керак.\n-Дўст сифатида Асилбек ё Сардор Мамадалиев яқинроқ?\n-Асилбек яқин. Битта шаҳарда туғилганмиз. Битта кварталда яшаганмиз. Уни болалигидан биламан. Укахон менга.\n-Андижонда бошланган ижодингиз пойтахтдаги йирик шоу-бизнес қозонида қайнамоқда. Нималарни ўргандингиз?\n-Мусофир бўлмагунча, мусулмон бўлолмайсан. Тошкентга келиб, кўп нарсани тушундим. Қадр- қиммат, оқ-қорани ажратиш, мустақил ҳаётда яшаш, ўзимни топишим... Пойтахтда оёққа турдим. Катта рақобатни кўрдим. Шоу-бизнеснинг ўзи нималигини тушундим. Шоу-бизнесда ҳам товламачилар, қаллоблар борлигини билдим. Катта ўйинлар борлигини англадим. Бизнес учун кимлардандир кимлар фойдаланишини кўрдим. Нима бўлишидан қатъий назар инсон яхши бўлса, амали яхши, мақсади тоза бўлса, касбини, ўзини ҳурмат қилса, у ҳеч қачон муаммога дуч келмас экан. Шунга амин бўлдим.\n-Сўнгги пайтда қайси музейга бордингиз?\n-Санкт-Петербургдаги "Эрмитаж” музейи. Бироқ, ярмигача сабрим етди. Дубайдаги гуллар паркига бордим. Бухорода Амир Олимхон билан боғлиқ меъморий обидаларни кўздан кечирдим.\n-Неча марта севиб қолгансиз?\n-(Кулади). 5 марта!\n-Бошингизда дўппи, капалаксимон бўйинбоғ. Янги имижингиз шов-шувларга сабаб бўлди. Буни қандай изоҳлайсиз?\n-Бу жуда оддий. Продюсерлар талаби. Миллийлик ва замонавийлик уйғунлашган арт-ишидир! Бу ғоя менга бошида ёқмади. Чунки, менга дўппи ярашмаслиги ҳақида ўйладим. Лекин тайёр бўлган суратларни кўргач, продюсерим адашмаганлигига ишонч ҳосил қилдим. Мен ҳеч кимга тош отмадим, кимгадир ниманидир исбот этиш хаёли ҳам бўлмади. Бу эса турли миш-мишларга аниқ айтадиган жавобим!\n-Яқинда бир халқ шоири қўшиқларингиз матнини танқид остига олди. Унга нима деган бўлардингиз?\n-Жим тураман. Чунки, шоир шеърга нисбатан фикр билдиришга ҳақли.\n-Дейлик, 100 миллиард сўмингиз бор. Уни нимага сарфлаган бўлардингиз?\n-Уч қисмга бўлардим. Бир қисмини ўз заруратларимга. Иккинчи ва учинчи қисмини бизнесга тикардим. Ва унинг фойдасини хайрия ишларига сарфлардим. Яна йирик компаниялар очардим.\n-Кимнинг маслаҳатларига кўпроқ қулоқ тутасиз?\n-Мендан ақллироқ, тажрибали, ростгўй, самимий инсонларнинг. Менинг ҳозирги икки продюсерим шундай.\n-Энг яхши устоз – инсоннинг энг сўнгги хатоси дейишади...\n-Хатони кўп қилиш ва қилмаслик вазияти ҳам бор. Хатони билиб ё билмасдан қилиш мумкин. Энг яхши устоз инсоннинг қалби, менимча. Чунки, қарорни у беради.\n-Умрингиз охиригача қандай санъаткор бўлиб қолишни истайсиз?\n-Халқимизнинг энг севимли санъаткори бўлиб қолишни!\n-Шаҳзода ё Лола?\n-Жалолиддин Румий ё Дейл Карнеги?\n-"Гладиатор” ё "Титаник”?\n-Жаз ёки рок-н-ролл?\n-Суши ё манти?\n-Қаҳва ичиб ёмғирни кузатиш ё автомашинада ёлғиз "Жим туринг”ни тинглаш?\n-Қаҳва ичиб ёмғирни кузатиш. Чунки, ёмғирлар тугамайди. Токи осмон бор экан, ёмғир тугамайди!\n-Шерали Жўраевнинг "Ўзбегим”и ё Юлдуз Усмонованинг "Ҳеч кимга бермаймиз сени Ўзбекистон”и?\n-(Узоқ ўйланиб). Фақат биттасини танлай олмайман. Иккаласи ҳам. Бу санъаткорлар ижодини муҳокама қилишга, ҳақим йўқ. Мен ҳали бутун бир халқ туриб, жўр бўла оладиган мусиқий асар ярата олганим йўқ. "Ўзбегим”, "Ҳеч кимга бермаймиз сени Ўзбекистон” каби қўшиқларни ҳали айтолганим йўқ!\nБОТИР ҲАҚИДА БОТИР ФИКРЛАР...\nАброр Пўлатов, хонанданинг продюсери:\n-Шундай инсонлар борки, улар ҳақида икки оғиз гапириш мумкин. Ботир Қодиров ҳақида эса узоқ фикр билдиришим мумкин. Ҳамкорлик қилаётганимдан хурсандман. Унинг самимийлигини ҳис қилиб тураман. Январ ойидан бери ижодий ҳамкорликни расман йўлга қўйган бўлсак-да, гўё бир умрлик ака-укалардекмиз. 5-10 йилдан кейин нима бўлишини билмайман. Бироқ, ҳозирги ҳамкорлигимиз ҳар томонлама самарали кечишидан умидворман.\n-Ботир ака илк шеъримни қўшиқ қилган санъаткор. Шеър сўзларига жуда эътиборли. Нима ҳақида куйлашни жуда яхши билади. Тингловчи қалби нелар ҳис этаётганини англайди. "Эй, дўстим” қўшиғини тинглаб, унинг моҳирона ижросига янада тан бердим!\nҲилола Ҳамидова, хонанда:\n-Ботир билан бирга Андижонда ўқиганмиз. У ёшлигида жуда шўх, шумтака бўлган. Бироқ, йиллар ўтган сайин уни ҳаёт кўп синовлар чиғириғидан ўтказиб, жиддий, оғир-босиқ қилиб тарбиялади. Бетакрор ижоди билан эл меҳрини қозонди. "Алдамадим” қўшиғини севиб тинглайман.\nСардор Мамадалиев, хонанда:\n-Ботир ака билан ҳаётда ака-укамиз. Ижодини ҳурмат қиламан. Ўзбегимнинг бутун санъаткорларидан бири! "Адашдим” таронаси каминага жуда манзур.\nФарход Саидов, "Сарбон” гуруҳи яккахони:\n-Ботир қўшиқларни чертиб-чертиб, ижро этади. Сўз маъносига жуда эътиборли. Охирги куйлаган 2 та янги қўшиғи ўзига жуда ярашган. Устоз яратган мактабнинг муносиб давомчиси десам муболаға бўлмайди.\nДилдора Ниёзова, хонанда:\n-Бу ҳамкасбимни жуда ҳурмат қиламан. Кўнгли тоза, одамгарчиликни билади. Овози дардли. Юракка етиб боради. Ота-она қадри ҳақидаги қўшиғини бир неча маротаба тингладим. Ижоди шундай бардавом бўлсин!\n-Ботир Қодировни кўп концертларда эълон қилганман. Томошабинлар унинг ижросини завқ билан тинглаганларига гувоҳ бўлганман. Бу хонанданинг кўп қўшиғи менга ёқади. Машина бошқарганимда, "Жим туринг”ни жим туриб тинглайман.\nЗокир Очилдиев, кулгу устаси:\n-Ботирни тақдир мукофотлаган овози бор. Шунданми, у ўзбек санъатида ўз ўрнини топа олди. Бу санъаткорнинг ижодини оилам ёқтиради. Ўғлим унинг санъатига мухлис. Фақат омад тилайман!\nШуҳрат Қаюмов, Ўзбекистон Республикасида хизмат кўрсатган артист:\n-Жудаям яхши куйчи. Ботирга фонограмманинг ҳожати йўқ. "Эй, дил” таронасини энг кўп тинглаган мен бўлсам керак! Ботирдан бу қўшиқни куйлаш учун расман рухсат олмоқчиман. "Тараннум” кўрсатувининг келгуси сонларида уни махсус меҳмон сифатида таклиф этишни режалаштирганман.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 511 | Добавил: iphone | Теги: Yangilik, newsuz, uznews, xabarlar, habarlar, новости, yangiliklar, ahborot, news | Рейтинг: 0.0/0


Бишкек kg домен ҳудудини ўз назоратига олади\n29 октябр 2021, Тошкент вақти: 01:46\nИнтернетдаги kg миллий домен ҳудудини бошқариш ваколати “Азияинфо” хусусий ширкатидан Қирғизпатент давлат агентлигига олиб берилади. Бу ҳақда Қирғизпатент раҳбари Улан Мелисбек маълум қилди.\nУнинг айтишича, шу кунгача “Азияинфо” ширкати монополист сифатида доменларни рўйхатга олиш ва бошқариш нархларини асосланмаган тарзда кўтариб юборган.\nМиллий домен ҳудудини давлат бошқарувига ўтиши билан эса доменларни рўйхатга олиш нархи тўрт баробарга камаяди.\nАйни пайтда Қирғизпатент миллий домен ҳудудини бошқариш ҳуқуқигагина эга бўлади, доменларни рўйхатга олиш ҳуқуқи эса бир қатор хусусий ширкатларда қолади.\nАшхабодда навбатларни яшириш учун тунда нон сотилмоқда\nТуркманистон пойтахти Ашхабод ҳокимияти давлат дўконларида навбатда турган аҳолини кўздан яшириш учун нонни фақат саҳарга яқин - нимқоронғуликда сотишга кўрсатма берди.\nОзодлик радиоси туркман хизматининг билдиришича, давлат магазинларида нон бозор нархидан 10 баробар арзон нархда сотилади. Шунинг учун ҳам ун ва нон маҳсулотлари тақчил бўлган Туркманистонда давлат магазинларида юзлаб кишилардан иборат навбатлар пайдо бўлади.\nОзодлик радиоси туркман хизматига юборилган видеода нон сотиб олиш учун юзлаб одам навбатга турганини кўриш мумкин. Нон савдоси тонг отишига камида 2,5 соат қолганида - соат 5 да бошланади.\nАпрель ойида Туркманистондаги маҳаллий ҳокимиятлар навбатларни яшириш учун аҳолига норасмий равишда навбатларда туришни тақиқлаган эди. Бу иш президент Гурбангули Бердимуҳаммедовнинг обрўсини туширмаслик мақсадида амалга оширилган.\nТуркманистонда сўнгги йилларда озиқ-овқат тақчиллиги кузатилмоқда. Бозорлар ва хусусий дўконларда нархлар ўта юқори бўлгани оқибатида давлат дўконларидаги арзон маҳсулотларни олиш учун одамлар ярим тундан навбатга туришни бошлайди.\nАҚШда "X" жинсга оид шахсга биринчи паспорт берилди\nҚўшма Штатларда 27 октябрь куни жинси "X" деб кўрсатилган биринчи паспорт эгасига топширилди. Давлат департаменти бу ҳақда билдирар экан, паспорт топширилган шахснинг исмини очиқламади.\nДавлат департаментининг маълум қилишича, ўзларини аёл ёки эркак деб ҳисоблашни истамаган одамлар паспортида ўз жинсини "X" деб кўрсатиши мумкин.\nДавлат департаменти “ўз жинсини "X" сифатида кўрсатишни истаган ҳар бир фуқарога 2022 йилнинг бошидан бошлаб шундай паспортлар берила бошланишини” маълум қилди. Айни пайтда бунинг учун паспорт бериш тизимига зарур бўлган ўзгартишлар киритилмоқда.\nБундан ташқари Давлат департаменти паспорт олаётган шахсларга ўз жинсини ўз хоҳишига кўра ёздириш ҳуқуқини беради. Яъни бундан буён ўзини эркак деб ёздирмоқчи бўлган аёл ёки жинсини аёл сифатида кўрсатмоқчи бўлган эркакдан мазкур жинсга мансублиги тўғрисида тиббий маълумотнома талаб қилинмайди.\nАҚШдан аввал камида 10 давлат, жумладан, Аргентина, Австралия, Канада, Германия ва Ҳиндистон фуқароларга ўз жинсини ўзи аниқлаш ҳуқуқини берган эди.\nСаудия қироли ўсмирлигида ўлимга ҳукм этилган шиаларни афв этди\nПокистонлик шиалар Нимр ал Нимрнинг қатл этилганига норозилик билдириб 2016 йил 8 январда намойиш ўтказди.\nСаудия Арабистонидаги шиа озчилиги вакили бўлган ва норозилик намойишларда иштирок этгани учун ўсмирлик пайтида ўлимга ҳукм қилинган Али ал Нимр қирол фармони билан афв этилди. Нимрнинг қамоқдан бўшатилгани тўғрисида унинг оиласи ва ҳуқуқ ҳимоячилари 27 октябрь куни хабар беришди.\n16 ёшида қамалган Али ал Нимр қамоқда 10 йил сақланди. У 2012 йилда Саудия қирол оиласига қарши шиалар уюштирган норозилик намойишига чиққани учун яна икки тенгдоши билан биргаликда ўлимга ҳукм қилинганди.\nАввалроқ Саудия қироли ўсмирлигида жиноят содир этганларга ўлим жазоси қўлланишини тақиқловчи фармонни имзолаган эди. Мазкур фармонга асосан ўлимга ҳукм қилинган ўсмирларнинг жазоси 10 йиллик қамоққа алмаштирилган.\nАли ал Нимр 2016 йил январида Саудияда қатл қилинган таниқли шиа уламоси Нимр ал Нимрнинг жиянидир. Нимр ал Нимр Саудия қирол оиласининг ашаддий танқидчиси бўлган ва унинг ўлимга ҳукм қилиниши халқаро ҳамжамият томонидан танқид қилинган.\nСуданда ҳокимият тўнтарилишига қарши намойиш ўтказаётганлар қамоққа олинмоқда\nСудан хавфсизлик кучлари ҳарбий тўнтаришга қарши намойиш ўтказаётган норозиларни 27 октябрь куни кўздан ёш сиздирувчи газ, резина ўқлар билан тарқатитшга ҳаракат қилди.\nХавфсизлик кучлари норозиларни оммавий равишда қўлга ола бошлади. Ушланганлар орасида уч нафар таниқли демократ арбоб ҳам бор. Норозилар хавфсизлик кучларини тошбўрон қилмоқда.\nҲарбий тўнтариш оқибатида ҳокимиятни босиб олган армия раҳбарияти Суданнинг Европа Иттифоқи, АҚШ, Хитой, Франция, Қатар ва Женевадаги элчиларини лавозимларидан четлатди.\nХалқаро ҳамжамият Суданда ҳарбий тўнтарилиш амалга оширилганини кескин қоралади. Жаҳон банки мазкур мамлакатга бериладиган моддий ёрдамни тўхтатди.\n25 октябрь куни эрталаб ҳарбийлар Бош вазир Абдала Ҳамдук, барча вазирларни, вилоят губекрнаторларини ва сиёсий партиялар лидерларини қамоққа олиб, ҳарбий тўнтаришни амалга оширган эди.\nОлмаота вилоятида ўқувчиларнинг оммавий муштлашуви тунги тартибсизликларга айланиб кетди (ВИДЕО)\nПенжим қишлоғидаги ўқувчиларнинг ўзаро муштлашуви.\nОлмаота вилоятининг Пенжим қишлоғида 27 октябрь куни ўқувчиларнинг оммавий муштлашуви оқибатида 16 ёшли ўсмир тан жароҳатлари олиб, касалхонага ётқизилди.\nПолициянинг билдиришича, 9- ва 10-синф ўқувчилари ўртасидаги даҳанаки айтишув оммавий муштлашувга айланиб кетган.\nИжтимоий тармоқларда мазкур муштлашув ва унинг тартибсизликларга айланиб кетгани тўғрисидаги видеолар пайдо бўлди.\nПолиция мазкур воқеа юзасидан жиноят иши қўзғатди. Расмий маълумотда билдирилишича, муштлашувда ва тартибсизликларда қатнашганларнинг шахслари аниқланди. Айни пайтда қишлоқда вазият барқарорлашгани таъкидланди.\nПолиция тундаги тартибсизлик тафсилотларини жамоатчиликка билдирмади. Бироқ ижтимоий тармоқлардаги Пенжим қишлоғида юз берган воқеа экани иддао қилинган видеоларда ёнаётган уйларни кўриш мумкин.\nЎзбекистон “Газпром” билан стратегик ҳамкорлик шартномасини имзоламоқчи\nОлий ва ўрта махсус таълим вазирлиги тегажоқликка учраганлар учун махсус телеграм-ботни ишга туширди\nТошкентда “Талабалар шаҳарча”сидаги ошхоналардан бири ёниб кетди (ВИДЕО)\nКоронавирусга қарши тўлиқ эмланганлар 4 миллиондан ошди. Улардан 176 мингги ёш бола\nИИВ виза муддати тугаган афғонлар Ўзбекистондан чиқариб юборилмаслигини билдирди\nУчинчи уриниш. Мирзиёев ғалла нархини эркинлаштиришга доир яна бир қарорни эълон қилди\nҚозоғистон: “Пенжим воқеалари” этник можароми? (ВИДЕО)\n“Шароит етилгани йўқ”. Эксперт – Беларусда 1 ноябрга белгиланган умуммиллий иш ташлаш ҳақида\nҚирғизистон аёллар учун Марказий Осиёдаги энг хавфли мамлакат деб топилди (ВИДЕО)\nПутиннинг ошиғич табриги. Кремль Мирзиёев ва ўзбекларга қандай мужда йўллади?


“Ўн йил тилаб олган болам бу” — дард қаршисида ёлғиз ва ожиз аёл изтироби\n14:36 / 25.03.2022\nФирдавсдаги бирламчи иммунитет танқислиги хасталиги болакайни бир қатор касалликларга маҳкум қилмоқда. Отасиз ўсаётган беморга хорижда даволаниш учун ёрдам керак.\nВужудини дард кемираётган болаларнинг кўзларини кўрганмисиз? Беғуборликка қоришган оғриқ, азоб, алам мужассам уларда. 2 ёшли Фирдавс ҳам шуларнинг бири. У туғилибдики, иситма билан яшамоқда. Болажонга бирламчи иммунитет танқислиги ташхиси қўйилган. Шу касаллик сабаб норасида гўдак ота меҳри ва парваришисиз улғаймоқда.\n“Болам туғилганидан бошлаб тана ҳарорати кўтарилади. Ҳалигача шу аҳвол, шифокорлар бирламчи иммунитет танқислиги ташхисини қўйишган. Бу хасталикнинг 400 дан ортиқ тури бор экан. Қайси тури эканини аниқлатсак, шунга қараб даво муолажаларини қилар эдик. Буни Ўзбекистонда текширишниям, даволатишниям иложи йўқ, имкониятга қараб хорижга бориб даволаниш мумкин”, — дейди бемор боланинг онаси Саида Исломова.\nИммунитет танқислиги сабаб Фирдавсда бошқа касалликлар ҳам бўй кўрсатган: ўт пуфагида тош йиғилиши, жигар шишиши, тутқаноқ белгилари, ошқозоности бези фаолияти бузилиши билан боғлиқ ҳолатлар кузатилади.\n“Баъзида боламга қандай ёрдам беришни ҳам билмайман. Тўғри даволасак, тузалиб кетади деган умиддаман. 10 йил фарзанд кутиб туғилган болам носоғлом туғилгани сабабли турмуш ўртоғим билан ажрашдик. Ҳозир пенсионер ота-онам билан яшаймиз. Улар ҳам имкон қадар дориларимизга ёрдам беришади. Бир ойда дориларга 15–20 млн сўм пул кетади, жудаям қийин бўляпти. Бир дардини даволасак, иккинчиси безовта қилади. Онаман – боламни шунчаки ташлаб қўёлмайман”, — дея кўз ёшларини тия олмайди онаизор.\nФирдавсга мунтазам парвариш кераклиги учун онаси бирор жойда ишлай олмайди. Болага эса дорилар ва муолажа жудаям зарур. Унинг ҳаёти айнан шу муолажаларга боғлиқ. Орамизда бир онанинг нолаларига, бир бегуноҳ боланинг дардли нигоҳларига бефарқ бўлмаган яхшилар ниҳоятда мўл. Уларнинг кўмагидан умидвормиз.\nФирдавс Исломовга оид маълумотлар:\nUzcard: 8600 0609 3749 6280 онаси Саида Исломова номида


КЎКЛАМНИНГ ИЛК ШОДИЁНАСИ - AUZ.UZ\nКЎКЛАМНИНГ ИЛК ШОДИЁНАСИ\nБаҳорнинг илк кунлари...Ён-атрофга назар ташласангиз табиат уйғонаётганини кўрасиз. Бу ажиб гўзаллик инсонлар қалбига кўчади ва сиз ҳам беихтиёр ошно бўласиз. Андижон тумани, Гумбаз маҳалласида ана шундай гўзалликни кўргандек бўлдик. Эрта тонгдан карнай-сурнай садолари остида маҳалланинг каттаю-кичиги 8-сонли мактабгача таълим муассасасига йўл олдилар. Маҳалла аҳлининг неча йиллардан буён рўёбга чиқмаётган орзулари ушалди: фарзандлари кенг, ёруғ, замон талабларига жавоб берадиган боғчада тарбияланадиган, ўйнаб куладиган шароит яратилди.\nМуассасанинг очилиш маросими баҳорнинг илк кунида қишлоқ аҳлини бирлаштирди. Ферузахон Иминова раҳбарлик қилаётган масканда дошқозонда сумалак пишириб, ош дамлаган муассаса ходимлари кайвони онахонлару пиру бадавлат отахонларнинг дуоларин олдилар, қаҳрли совуқдан эсон-омон кўкламга етишиш шукронасини туйдилар. Оналар байрами ва шукуҳли, қувватбахш, дилларга кўтаринкилик, халқимизни ҳамжихатликка чорловчи ҳаётбахш куни Наврўз айёми олдидан завқлантирди. Табиат эшигини биринчи бўлиб қоққан, бойчечак айтиб келган болакайни қўлида тутган миттигина ҳаёт чечагини кўзларига суртдилар. Қутлуғ кун дийдорлашувидан гўё ўзлари ҳам болаликка қайтгандай бўлдилар.\nҚишлоқ марказида жойлашган ушбу жойда 1956 йилда қурилган хароба бино бўларди. Ўтган йилда давлат инвестиция дастури доирасида қаровсиз,ташландиқ, сувсиз жойда 150 ўринга мўлжалланган, 2 қаватли замонавий мактабгача таълим муассасаси фойдаланишга топширилди. Валишер Ҳолиқов бошчилигидаги “Зарбдор” хусусий корхонаси ишчилари томонидан 3 милларддан ортиқ маблағ эвазига қисқа муддатда қуриб битказилди. Ўзбек, рус, инглиз тиллари ўргатиладиган ушбу масканда 15 нафар малакали педагог 6 гуруҳда 170 га яқин болажонга таълим-тарбия бермоқда. Дилфуза Хушназарова, Минура Абдуллаева, Одина Мамажонова, Зулхумор Дадамирзаева каби малакали мутахассислар фаолият юритадилар.\n- Туманимизда 32 та давлат МТМ мавжуд. Ўтган йилда инвестиция дастурига мувофиқ 3 та муассаса қаторида 8- мактабгача таълим муассасаси янгитдан қурилди, -дейди Дилфузахон Мусаева. –Дастур доирасида яна кўплаб худди шундай шароитдаги болалар боғчаси қурилиши режалаштирилган.\nЧинакамига байрамга айланган тадбирда меҳмонлар гўёки эртаклар оламига сайр қилдилар, яратилган шароитлар гуруҳларда ўтказилган машғулотлар билан танишдилар. Турли ўйинчоқлар билан безатилган хоналар, деворлардаги нақшинкор чизгилар, табиат билан ҳамоҳанг манзаралар, муассаса ҳовлисидаги атракционлар болажонларга туҳфа бўлди. Кичкинтойлар томонидан ижро қилинган куй-қўшиқлар, саҳна кўринишларидан завқландилар.\nТадбирда туман ҳокими Улуғбек Исомиддинов иштирок этди.\nАъзамжон Қодиров олган суратлар.


Азобдан қўрқ! | Ислом Нури\n4826 марта кўрилган\nАллоҳ Таолога беҳад ҳамду санолар, У Буюк Зотнинг танланган пайғамбари ҳазрати Муҳаммад ва аҳли байтлари, саҳобалари ҳамда тобеинларига дуруду салавотлар бўлсин!\nАссаламу алайкум ва роҳматуллоҳи ва барокатуҳ! Муҳтарам ўқувчи биз ушбу мусоҳабамизда бир муҳим мавзу, башариятга маъсиятнинг саноқсиз эшиклари очилиб, улар гуноҳлар уммонида ғарқ бўлишиб, Аллоҳ Таолонинг гуноҳкорларга беражак азобларини эсларидан чиқариб турган бир пайтда — Роббим Раҳм қилган кишиларгина бундан мустасно — гуноҳкорликнинг натижаси ўлароқ, гуноҳкорларга Аллоҳ Таоло беражак азобдан қўрқиш ҳақида сўз юритамиз. Ушбу мавзуни танлашимизга, бу кунларда – ҳамма дунёга муккасидан кетиб, кўп гуноҳ қилиб, Аллоҳ Таолонинг гуноҳкорларга беражак азобидан бепарво бўлиб, хотиржам юришлари сабаб бўлди. У Зотнинг Ўзидан ёрдам сўраган ҳолимизда мақсадга кўчиб айтамизки:\nЭй, орзулар оғушида хом хаёллар кайфидан маст бўлиб юрган дўстим! Ғафлат уйқусидан уйғон, кўзингни оч, Аллоҳ Таолонинг азобидан қўрқ!!!\n— Шайтон фармонга қарши туриб, бир мартагина сажда этишни тарк этгани боис уни лаънатланган ҳолида иззату икром мақомидан бадарға қилинди.\n— Ман қилинган бир луқмани тановул қилганлари сабабидан ″Одам ато″ни жаннатдан чиқариб юборилди.\n— Дунёда қотилликни биринчи бўлиб бошлаб берган шахсни, у тўккан ҳаром қон туфайли жаннатни аниқ кўрганидан кейин у ердан маҳрум этилди.\n— Ўз шаҳватини ҳаром йўл билан қондирган зинокорни энг даҳшатли суратда — тошбўрон қилиб — қатл этишга буйруқ бўлди.\n— Покиза одамга зинокор деб бўҳтон қилган шахсга саксон дарра уриш Аллоҳ Таолонинг фармонидир.\n— Адолатли Зот Ўз ҳукмида ароқ ичган кимсани қирқ дарра уришга амр қилди.\n— Уч дирҳам (13-15 $ доллар) миқдордаги нарсани ўғирлаш содир бўлса, бир аъзо (қўл)ни кесиб ташланади.\nШундай экан эй азиз дўстим, Аллоҳ Таолога гуноҳкор бўлишдан, Унинг азобидан, биттагина гуноҳ сабабли У Буюк Зот сени дўзахга маҳкум этиб, у ерга маҳбус қилиб қўйишидан қўрқ! Асло, Аллоҳ Таолодан ғафлатда, Унинг гуноҳкорларга беражак азобидан бепарво бўлма!\nАллоҳ Таоло айтади: «(У Буюк Зот) бу ( Ўзи хоҳлаган гуноҳкор бандани азоблаш)нинг оқибатидан қўрқмас!\nИзоҳ: Яъни, Еру осмонлардаги барча мавжудот Аллоҳ Таолонинг Ўз мулки бўлгани сабабли У Зот Ўз мулкини Ўзи хоҳлаганидек тасарруф қилади ва бу тасарруфи хусусида ҳеч кимнинг олдида ҳисоб-китоб бермайди. Аксинча, бутун борлиқ У Зотнинг ҳузурида ҳисоб-китоб беради.\n— Бир аёл мушук сабабли (унга овқатини вақтида бермасдан қамаб қўйгани учун) дўзахга кирди (яъни дўзахга маҳкум этилди).\n— Гоҳида одам бепарволик билан бир гапни гапирадики, унинг бу гапи туфайли дўзахнинг қаърига улоқтирилади.\n— Яна бир одам олтмиш йил Аллоҳга тоат-ибодат қиладию, ўлимидан аввал ноҳақ васият қилиб, шу қабих иш устида дунёдан кўз юмади, натижада дўзахга маҳкум этилади.\n— Кимки, умрининг охирида гуноҳ ишларни қилиб қаро юзлик килса, у эртанги кун – қиёматда Аллоҳ Таолога ана ўша қаро юзи билан рўбарў келади.\n— Умрнинг қандай якунланиши охирда билинади. Амаллар хотимаси (охири) билан белгиланади.\n— Салом бермасдан бурун, намоз ичида тахорати синган (бузилган) кишининг намози бузилади.\n— Қуёш ботмасдан туриб овқат еган шахснинг тутган рўзаси ҳисобга ўтмайди – зое бўлади.\n— Бир луқма тановул қилсанг ҳам оч кўзлик билан ема, у сенга зарар қилади.\n— Қанча-қанча хайрли, савобли ишлар эшигингни қоқиб келди, сен эса, шошилманглар ҳали вақт эрта, бир оз ўйнаб-кулиб олайин, бу каби савобли ишларни жуда кўп қилишга улгураман деб, уларни ичкарига киритмай, эшигинг тагидан қайтариб юбординг, натижада хайрли, савобли ишлардан бенасиб бўлиб қолдинг.\nҚани ўзинг айтчи! Ноқис иймон, чексиз орзулар, бедаво қалб касали, жўшқин ҳавойи нафси ўлик ақл эгалари — кучли, давлатманд одамлар ёдга олинса, завқланиб, Аллоҳ Таоло ёдга олинган жойдан ўлиб қоладиган даражада сиқилиб, у ердан зудлик билан жўнаб қоладиган, тилида Аллоҳ деб, аммо қалби У Буюк Зотдан бошқага боғланган кишлар – ушбу ҳолатлари билан азобдан қандай қилиб нажот топа олишлари мумкин!?\nҲурматли ўқувчи! Биз юқоридаги сўзларни алломаи беназир ″Ибнул Қаййим″ раҳимаҳуллоҳнинг ″ал-Фавоид″ китобидан олиб, таржима қилдик ва баъзи ўзгартиришларни киритган ҳолда баён қилдик. Зикри ўтган гуноҳлар ва уларга бериладиган азоблар денгиздан бир қатра, холос. Бизнинг бу қисқа мусоҳабамиз гуноҳларни бирма-бир санаб чиқишга кифоя килмайди.\nАллоҳ Таоло ҳаммаларимизни ғафлат уйқусидан уйғотсин! Гуноҳ нима, унга берилажак азоб нима шу ҳақда ҳам ўйлашни насиб этсин! Фурсат қўлдан кетмай туриб, дўзахдан қутилтириб, жаннатга киргизадиган яъни, жаннатга кирмоғимизга сабаб бўладиган солиҳ амалларни бажармоғимизга муваффақ айласин!\nИслом Нури таҳрири


Юқори ҳаракатчанлик - бу кўзга кўринган, аммо РФ ва унинг иттифоқчиларига мудофаа қобилиятини кучайтиришга ёрдам берадиган ягона афзаллик эмас, рус қуролининг афзаллиги замонавий қуролли тўқнашувлардадир.\n© Foto : Пресс-служба Военно-промышленной компании\nИшлаб чиқарувчи корхона – "Ҳарбий-саноат компанияси" бош директори Александр Красовицкийнинг таъкидлашича, РФда "Стрела" енгил зирҳли транспорт воситасининг аналоги йўқ. Техник восита АК-74, АКМ ва СВД милтиқлари ўқларига чидамли баллистик ҳимояга эга. Миналарга қарши ҳимоя зирҳли машина ғилдираги остида мина ёки икки килограммгача тротил эквивалентидаги портловчи мосламалар ҳаракатга келтирилганда, экипаж аъзолари ҳаётининг хавфсизлигини кафолатлайди. Машина оғирлиги - 4,7 тонна бўлгани, уни тактик-ҳаво ҳужуми десанти таркибида Ми-8 (Ми-17) вертолётининг ташқи илмоғида ташиш имконини беради. Қиёслаш учун: "Тигр" зирҳли машинаси икки баравар оғирроқ ва 600 граммгача тротил эквивалентдаги портлашга бардош бера олади ҳолос.\nТашқи томондан, "Стрела" кучли портловчи мосламалардан замонавий зирҳ ва корпус геометрияси билан ҳимояланган, энди унинг ичига портлаш тўлқинининг ютувчи ўриндиқлар ўрнатиш одатий ҳолга айланди. Сурияда Россиянинг сўнгги зирҳли машиналаридан фойдаланиш ушбу турдаги конструкциянинг ишончлилигини кўрсатди, портлатишлар одамлар ўлимини истисно қилди.\n"Стрела" енгил зирҳли машинаси махсус бўлинмаларнинг тезкор-хизмат фаолиятини, юқори баллистик ҳимоя таъминлаган ҳолда одамлар ва турли юкларни ташишга мўлжалланган. Салони ҳайдовчи билан саккиз кишигача мўлжалланган. Модулли қурол мажмуалари ва махсус жиҳозларни ўрнатиш кўзда тутилган. Жанговар машина мутлақ Россияда ишлаб чиқарилган материаллар ва таркибий қисмларидан тайёрланган. Ишлаб чиқарувчи компаниянинг дунёдаги нуфузи дунёдаги энг тез зирҳли машинанинг юқори сифатини ва унинг халқаро бозорда муҳим экспорт салоҳиятини кафолатлайди.\nТезкор "Стрела" ҳарбий хизматчиларга ёқиши тайин, чунки юқори ҳаракатчанлик бўлинмаларнинг жанговар барқарорлигининг асосидир. Агар зирҳли машина магистралда соатига 155 км тезликка эриша олса, ёмон йўлларда 80 км/соат тезликда харакатланиши – бу имкониятларининг чегараси эмас. Машинанинг конструкциясига киритилган истиқболли таркибий қисм ва агрегатлар фуқаролик автосаноатининг оммавий ишлаб чиқаришида ўзлаштирилиши мумкин, унда геологлар, сайёҳлар ва балиқчиларнинг орзуси бўлган Россияда дунёдаги энг йўлтанламас ва чидамли кроссовер пайдо бўлади.\nМахсус мақсадларга мўлжалланган спорт автомобиллари\nЖанг майдонида зирҳли машиналарнинг кенг кўламлигининг аҳамияти яққол. Ҳар хил таснифланиш ва имкониятларга эга машиналар қўшинларга қўйилган вазифаларни турлича ечишга, вазиятни моҳирона назорат қилишга, душманни зарб қудрати ва маневр билан сиқувга олишга имкон беради. Замонавий халқаро қурол-аслаҳа бозори Stryker (АҚШ), LAV (Канада-Швейцария), VBCI (Франция), Boxer (Германия-Голландия), Pandur (Австрия), Pars (Туркия) зирғли транспортёрлар билан тўлдиригани бежиз эмас, ҳар йили ушбу соҳада миллиардлаб долларлар "айланиб юрмоқда", ва Россия мудофаа саноати ўн йилдан ортиқ вақтдан бери ишончли тарзда етакчи бўлиб келмоқда. 2010-2017 йилларнинг ўзида Россиянинг 1206 та автомобили 1,48 миллиард долларга сотилди. Сўнгги зирҳли машиналар Россия мудофаа саноатининг позицияларини янада кучайтиради.\n“Стрела”нинг энг яқин рақобатчиларининг рўйхати унчалик катта эмас. Таққослаш учун, шунга ўхшаш ҳимояга эга энг тезкор енгил зирҳли машиналарни кўриб чиқамиз.\nRenault Sherpa II тактик машинаси юриб бўлмас шароитлардаги миссияларга мўлжалланган. У турли хил кўринишларга эга, турли синфлардаги жанговар модуллар (пулемёт ва гранатомётлар) билан жиҳозланади. Sherpa II зирҳли машинаси 4,7 литрлик 215 от кучига эга турбодизел двигател билан жиҳозланган ва соатига 120 км гача тезлашади.\nИсроилнинг Plasan компаниясининг SandCat зирҳли машинаси - минага чидамли, енгил патрул машинаси бўлиб, у зарбаларни ютувчи ўриндиқларга эга, улар машина тубидаги мина портлашлардан қўшимча ҳимояни таъминлайди. Корпусдаги олтита туйнук машина ҳаракати пайтида десантга шахсий қуролдан ўт очишда имкон беради. SandCat 6,7 литрли 8 цилиндрли, 330 от кучига эга двигатель билан жихозланган. Зирҳли машинанинг максимал тезлиги - соатига 120 км. МДҲ ҳудудида бундай зирҳли машиналар Озарбайжон, Қозоғистон ва Туркманистонда мавжуд.\nАвстралия армиясининг Hawkei зирҳли машинаси баллистик таҳдидларга қарши юқори даражадаги ҳимояга эга, V-шаклидаги туби ва портлашни ютиш тизими миналардан ҳимояни таъминлайди. Зирҳли машинада масофадан бошқариладиган қурол-аслаҳа станцияси ўрнатилган (5,56 мм, 7,62 мм ва 12,7 мм калибрли автоматлар, 40 ммли автоматик гранатомётлар ва танкга қарши ракеталар). Hawkei 6-цилиндрли дизел двигател билан жиҳозланган ва соатига 130 км тезликка эга.\nGeneral Dynamics компаниясининг Flyer енгил зирҳли машинаси АҚШ армиясининг Махсус операциялар қўмондонлиги учун чиқарилган HWMVV машинаси ишланмаларига асосланган. Разведка, рейдлар, ҳужумлар, эвакуация ва бошқа мақсадларда фойдаланиши мумкин. Flyer 360 даражани қамрайдиган қурол тизими билан жиҳозланган. Машина минорасига 12,7 мм калибрли пулемёт ўрнатилган. Зирҳли машина 1,9 литрли двигател билан жиҳозланган, унинг қуввати 150 от кучига эга, бу соатига 135 км тезликка эришишга имкон беради. Менимча, бу тезликка Flyer-нинг энг енгил (зирҳсиз) версиясида эришиш мумкин.\nЖанубий Африканинг Paramount Group ҳарбий-саноат гуруҳининг Mbombe-4 енгил зирҳли транспорт воситаси энг янгироқ намунадир, у биринчи марта БААда бўлиб ўтган IDEX-2019 кўргазмасида намойиш этилди. 10 кишини сиғдира олади. У 4х4 ғилдирак формуласига эга. У патрул вазифаларини ҳал қилиши, жанговар амалиётларда қатнашиши мумкин. Автотранспортнинг бутунича пайвандланган яҳлит зирҳланган корпуси 14,5 мм калибрли патронлардан, шунингдек ён томонлардан миналар зарбасидан ҳимоя қилади. Зирҳли машина олти цилиндрли дизел двигател билан жиҳозланган, унинг қуввати 457 от кучига тенг ва соатига 140 км тезликка эриша олади. Ва бу Россиянинг "Стрела"сига энг тезкор рақобатчидир, "Стрела" соатига 155 км тезликда уни сезиларли даражада ўзиб ўтиб, бизнинг виртуал мусобақамизда олдинга чиқиб олди. Ва бу тасодиф эмас.\n"Ҳарбий-саноат компанияси" (ВПК) Россиянинг ғилдиракли зирҳли транспорт воситаларини энг йирик ишлаб чиқувчиси ва ишлаб чиқарувчиси. У РФ Қуруқликдаги қўшинлари ва дунёнинг 40 дан ортиқ мамлакатлари армияларига зирҳли машиналарини етказиб беради. Компаниянинг энг таниқли лойиҳаларидан бири – "Тигр" зирҳли машиналари туркуми ва истиқболли "Бумеранг" платформаси. Барча маҳсулотлар оғир жанговар шароитларда (шу жумладан Сурияда) синовдан ўтказилади ва келишилган муддатда кафолатли хизматни ўтайди.\nТаъкидлаш лозим, Россия қуролсозлари ҳар доим ўрмаловчи зирҳли техника соҳасида “модани белгиловчи” бўлиб келган, аммо ҳарбий-саноат комплекси узоқ вақтдан фақат ғилдиракли транспорт воситаларини ишлаб чиқаришга ихтисослашди. Бундай жиддий ва муваффақиятли "оилада" омадсизлар туғилмайди ва "Стрела" енгил зирҳли машинасини армияда, жанг майдонида ва халқаро қурол бозорида катта истиқболлар кутмоқда.


Энергетика вазирлиги электроэнергиянинг ўчишига аниқлик киритди. Бунга ўғрилик ва ортиқча истеъмол сабаб бўлмоқда Ўзбекистон янгиликлари\nЭнергетика вазирлиги электроэнергиянинг ўчишига аниқлик киритди. Бунга ўғрилик ва ортиқча истеъмол сабаб бўлмоқда\n29 November 2019, 17:53\nЎзбекистон, Тошкент – Batafsil.uz. ЯА. Энергетика вазирлиги эълон қилган мақолада Ўзбекистон электротаъминоти тизимида юз бераётган аварияларнинг келиб чиқиш сабаблари тушунтирилган. Бу ҳақида Batafsil.uz мухбири хабар бермоқда.\nМақолада электрик тизими муаммолари, уларнинг келиб чиқиши ҳақида қисқача илмий-оммабоп маълумотлар келтирилиб, биздаги аҳвол унчалик ҳам ёмон эмаслигини кўрсатиш учун “Ахборот” кўрсатуви анъаналарига мувофиқ дунёда юз берган электроэнергия ўчиши билан боғлиқ йирик ҳолатлар санаб ўтилган.\nЭнг қизиғи мақола якунида келтирилган. Унда Ўзбекистондаги вазият хақида гап кетганда тежамкорлик ва ўғирламаслик зарурлиги таъкидлаб ўтилган.\n“Бизнинг истеъмолчи сифатидаги умумий вазифамиз электроэнергиядан оқилона фойдаланишдан иборат. Зарурат бўлмаса, электрожиҳозларни ёқмаслик керак. Кўплаб ҳолатларда электроэнергия фойдасиз сарфланмоқда. Кечки пайтдан эрталабгача ҳовлилар ва кўп қаватли уйлар йўлакчаларида чироқлар ёниб туради. Кшпинча телевизор, радио, компьютер ва ёритиш мосламаларини ёқиб қолдирамиз”, - деб айтилган мақолада.\nШунингдек, мақолада таъкидланишича, электроэнергиянинг бир қисми талон-тарож йўли билан ҳисоблаш ва назорат тизимларини айланиб ўтиш орқали истеъмол қилинади. Натижада замонадан ортда қолган ва самарасиз жиҳозлар орқали қимматли энергия беҳудасига исроф қилинади. Бундан ташқари, энергоблоклар, электроузатиш линиялари, трансформатор подстанциялари ва тарқатиш электр тарқмолари ҳаддан ташқари зўриқиб, тизимли аварияларни келтириб чиқаради.\n“Бунга қарши курашиш учун биз ҳам, энерготизим ҳам барча саъй-ҳаракатларимизни бирлаштириб, мавжуд “сурункали касалликларни” бартараф этишимиз ҳамда салбий омилларсиз янги вазиятни шакллантиришимиз зарурдир. Барча истеъмолчилардан энергия истеъмол қилиш ва энергия тежаш масалаларига онгли муносабатни шаклантиришимиз мақсадга мувофиқдир. Натижада экология тозалиги, саломатлик, жамият ва давлат ривожига ижобий таъсир чоралари таъминланади”, - деб айтишмоқда мақола муаллифлари.


05 август 2020, Тошкент вақти: 11:02\nЎзбекистон вилоятларидаги умумтаълим мактабларини битирган ўқувчилар учун Тошкент шаҳридаги лицей-коллежлар эшиги ёпилди.\nБу ҳақда 25-июнь куни ўтказилган селектор мажлисида Ўзбекистон Бош вазири Шавкат Мирзиёев фармойиш берган.\nОзодлик Тошкент вилояти халқ таълими бошқармаси бошлиғи Н.Рўзиқуловнинг бу ҳақда халқ таълими бўлими мудирларига ва мактаб раҳбарларига ёзган мактубини қўлга киритди.\nХалқ таълими бошқармаси мактуби\nУнда ёзилишича, вилоятдаги 9-синф битирувчиларини ҳужжатларини Тошкент шаҳридаги лицей ва касб ҳунра коллежларига топшириш қатъиян ман қилинади.\nМактубга кўра, агар вилоятлардаги қайси халқ таълими бўлими ёки мактаб раҳбари ўқувчилар ҳужжатини Тошкентдаги ўқув даргоҳига топширган бўлса, унинг ишда қолиш ёки қолмаслик масаласи кўриб чиқилади ва Бош вазирнинг видеоселекторда берган топшириғига кўра, уларга нисбатан ҳуқуқни муҳофаза қилиш органлари томонидан қонуний чора кўрилади.\nФарзандлари ҳужжатларини вилоятдаги лицей ва коллежларга топширишдан бош тортган ота-оналарга ҳам маҳаллий ҳокимликлар ва ҳуқуқни муҳофаза қилиш органлари томонидан чоралар кўрилиши мактубда ёзилган.\nБош вазир селектор йиғилишида вилоятлик битирувчиларнинг нима сабабдан Тошкентдаги лицей ва коллежларга ўқишга қабул қилинишига тақиқ қўйилгани сабабини изоҳламаган.\nФарғоналик коллеж ўқитувчиси Каримжон Тешаев, Бош вазир бу топшириғи билан Таълим тўғрисидаги қонуннинг бир неча бандини бузганлигини айтади:\n“Бу қонуннинг очиқчасига бузилишидир. Биринчидан, Конституциянинг 41-моддасида ҳар ким билим олиш ҳуқуқига эга, дейилган. Сен у ерда ўқийсан, сен бу ерда ўқийсан дейилмаган. Иккинчидан, бу топшириқ Таълим тўғрисидаги қонуннинг 3 моддаси, 7 бандига зид. Бу бандда “давлат таълим стандартлари доирасида таълим олишнинг ҳамма учун очиқлиги” айтилган. Ота-оналар таълим тўғрисидаги қонуннинг 34-моддасини бузганлиги учун Шавкат Мирзиёевни ота-оналар судга беришга юз фоиз ҳақлидир”, дейди Каримжон Тешаев.\nСирдарёлик ўқитувчи Абдуманноб Эгамовнинг айтишича, таълимни ҳеч қачон мажбурлаб бўлмайди:\n“Менинг шахсий фикрим шундай. Сен у ерда ўқийсан, сен бу ерда ўқийсан деб мажбурлаб бўлмайди. Шу пайтгача Тошкент лицей-коллежлари аввал ўзларидан, кейин қишлоқлардан олиб тўлдирарди. Масалан, менинг ўғлим Тошкентдаги дипломатия лицейига бориб ўқийман деса, мен унга қаршилик қилолмайманку. Ёки бизнинг вилоятда юридик коллеж йўқку, бир қадам Тошкент турганда Самарқандга бориши керакми, энди? Менимча бу нотўғри қарор”, деди ўқитувчи.\nСелектор йиғилишида қатнашган ўқитувчилардан бирининг айтишича, Бош вазир вилоятлардан ўқувчи қабул қилган пойтахтлик лицей-коллеж директорларини “хиёнаткор”га менгзаган:\n“Бош вазир агар бирор болани вилоятдан ўқишга оладиган бўлса, уни “хиёнаткор” санаб, ишдан бўшатиш ҳақида топшириқ берди”, деди ўқитувчи.\nЎзбекистонда 12 йиллик мажбурий таълим жорий этилган. Шунинг тўққиз йилини ўқувчилар умумтаълим мактабларида қолган уч йилини эса лицей ва касб-ҳунар коллежларида ўқийди.\nБироқ коллежларни тугатган ўқувчиларга Ўзбекистонда иш топиш муаммо ҳисобланади. Шунинг учун, уларнинг аксарияти Россия ва Қозоғистон сингари МДҲ давлатларига меҳнат муҳожири бўлиб кетмоқдалар.


Люк Бессон «Жомий ва Навоий» тарихий фильмини яратишда иштирок этади - ShouBiz.uz\nКино 16:00 | 30.4.22\nФирдавс Абдухолиқов Тошкент кинофестивали доирасида у билан музокара ўтказди\nКинематография агентлиги ва «Тожикфильм» давлат муассасасининг «Жомий ва Навоий» тарихий фильмини яратиш бўйича тузилган қўшма комиссиясининг якуний йиғилишида фильм концепцияси икки давлат мутахассислари томонидан маъқулланди.\nТақдимотда Кинематография агентлиги бош директори Фирдавс Абдухолиқов, Тожикистоннинг Ўзбекистондаги Фавқулодда ва мухтор элчиси Абдужаббор Раҳмонзода, «Тожикфилм» давлат муассасаси директори Маҳмасаид Шохиён, шунингдек, икки давлат олимлари ва киноижодкорлари иштирок этди.\nИкки мамлакат киноижодкорлари ва олимлари томонидан тайёрланган тарихий бадиий фильмнинг кенгайтирилган синопсиси атрофлича муҳокама қилинди. Маълумки, ҳамкорликда фильм суратга олиш ташаббуси Президент Шавкат Мирзиёевнинг 2021 йил 10-11 июнь кунлари Тожикистон Республикасига ташрифи чоғида билдирилган ва Тожикистон Республикаси Президенти Имомали Раҳмон томонидан қўллаб-қувватланган эди.\n«Бугун барчамиз Тожикистон ва Ўзбекистон халқларининг буюк мутафаккирлари, шоир ва файласуфлари — Жомий ва Навоий ўртасидаги дўстлик ҳақида бадиий фильм яратиш жараёнида иштирок этмоқдамиз», — деди Тожикистоннинг Фавқулодда ва мухтор элчиси Абдужаббор Раҳмонзода.\nСценарий режасини тайёрлашга Кинематография агентлиги, «Тожикфилм» давлат муассасаси, икки мамлакат Киноижодкорлар уюшмалари, Фан академиялари, Маданият вазирликлари, санъат институтлари мутахассислари, шарқшунос олимлар жалб этилган.\n«Ушбу ноёб лойиҳани Янги Ўзбекистон юритаётган яхши қўшничилик ва очиқлик сиёсатининг ёрқин намунаси дейиш мумкин. Бугун биз кўплаб ижодий учрашув ва мухокамалар, баҳс ва мунозаралар, изланишлар ўтказмоқдамиз. Ушбу лойиҳа икки давлат киноижодкорлари ўртасидаги йўқолган кўприкларни тиклайди ва бизни янада яқинлаштиради. Изланишлар натижасида кўплаб тарихий ва фактологик материаллар тўпланди, бугунги кунда бутун дунёни ҳайратга солаётган, буюк мутафаккир ва шоирларимиз ижод қилган Шарқ ренессанаси даврига оид кўплаб манбалар ўрганилди.\nЎтган йилнинг октябрь ойида меморандум имзоланганидан буён ишчи гуруҳнинг 15 дан ортиқ йиғилиши бўлиб ўтди. Фильмнинг асосий ғояси ‘Тинчлик ва маърифат ҳукм сурган жойда — тараққиёт ва фаровонлик бўлади’ деган ўзгармас ва ҳикматли иборага асосланган», — дея таъкидлади Ўзбекистон Кинематография агентлиги бош директори Фирдавс Абдухолиқов.\nШунингдек, филология фанлари доктори, профессор, Ўзбекистон Маданият вазирлиги қошидаги Хорижий мамлакатларнинг маданий меросини ўрганиш маркази етакчи илмий ҳодими, навоийшунос олим Афтондил Эркинов ҳам ўз фикрларини билдириб ўтди:\n«Улар биргаликда ижод қилган, бири устоз, иккинчиси унинг шогирди бўлган. Ўйлайманки, буюк аждодларимизнинг меросини муносиб даражада намойиш этиш вақти келди. Ушбу маърифий ғояларни халққа етказиш керак. Уларни фақат илмий доираларда тарғиб қилишнинг ўзи кифоя қилмайди. Шу сабабли, фильм синопсиси икки давлат олимлари томонидан тақдим этилган сўнгги илмий маълумотларга таянган ҳолда тайёрланган».\nЎзбекистон Кинематография агентлигида бир қатор учрашувлар, кўплаб зум-музокаралар ҳамда Тожикистон ва Ўзбекистонга ҳамкорлик ташрифлари бўлиб ўтди.\n«Улар тарғиб қилган дўстлик ва маърифат ғоялари доимо долзарблигича қолади. Умид қиламанки, биз юксак маърифий ғояларни фильм орқали етказиб бера оламиз. Ушбу фильм умумбашарий аҳамиятга эга бўлиши керак», — деди филология фанлари доктори, Тожикистон Фанлар академияси кутубхонаси директори Шодимуҳаммад Сўфизода.\n«Тожикфилм» давлат муассаси директори Маҳмадсаид Шоҳиённинг таъкидлашича, икки давлат киноижодкорлари бадиий фильм яратиш устида биргаликда меҳнат қилмоқда:\n«Ушбу фильм орқали дўстлик ва самимийлик, ўзаро ҳамжиҳатлик ва ҳамкорлик муҳитини қайта тиклашимиз, Жомий ва Навоий давридаги дунёни кўрсатишимиз керак. Бугунги кунда халқлар ва маданиятларни яқинлаштириш, тинчлик, дўстлик, инсонпарварлик ғояларини тарғиб этиш масаласида кинонинг ўрни ва аҳамияти тобора ортиб бормоқда.\nМазкур фильмнинг яратилиши мамлакатларимиз ўртасидаги барча соҳаларда, жумладан, маданият ва кино соҳасида ҳам самарали ҳамкорликни мустаҳкамлашга хизмат қилади».\nШундан сўнг Ўзбекистон Киноарбоблари ижодий уюшмаси раиси Матёқуб Матчонов ҳам ўз фикрлари билан бўлишди:\n«Бугун кунда, мамлакатларимиз Президентларининг шарофати билан азалий алоқаларимиз қайта тикланмоқда. Биз бу кунни интиқлик билан кутган эдик. Мазкур лойиҳа мамлакатимизда ёш киноижодкорларнинг шаклланиши ва камол топишига катта туртки беради. Бу лойиҳа, аллақачон, кўплаб мусулмон мамлакатларида маълум. Дунё бу фильмни кутмоқда».\nЎзбекистон томонидан фильмга режиссёрлик қилаётган Фурқат Усмоновнинг таъкидлашича, Кинематография агентлиги бош директори Фирдавс Абдухолиқов Тошкент кинофестивали доирасида таниқли актёр Люк Бессон билан музокара ўтказган.\n«Яқинда бўлиб ўтган зум-конференция давомида Люк Бессон Ўзбекистон ва Тожикистон ёш режиссёрлари билан ҳамкорлик қилиш истагини билдирди ва ёш ўзбек киноижодкорларининг иштиёқидан илҳомланганлигини таъкидлаб ўтди. Келишувларга кўра, сценарий устида биргаликда ишлаймиз, у лойиҳа бўйича маслаҳатчи вазифасини бажаради. Ҳозирда у фильм сценарийсини интиқлик билан кутмоқда», — деди Усмонов.


Агар ҳақиқий севги нималигини тушунмоқчи бўлсангиз, ушбу мақолани ўқинг! | Мулоҳаза қила оладиганлар учун.\nАгар ҳақиқий севги нималигини тушунмоқчи бўлсангиз, ушбу мақолани ўқинг!\nОктябрь 15, 2016 от mulohaza в Иқтибос // 0 Комментариев\nҚачон йиғлашни истасанг, мени чақир… Сени кулдиришга ваъда бермайман, лекин сен билан бирга йиғлай оламан.\nАгар кунлардан бир куни қочиб кетишни истасанг, мени чақир. Мен сени қолиш учун кўндиришга ваъда бера олмайман, лекин сен билан бирга қочиб кета оламан.\nАгар бир куни кимнидир эшитгинг келса, мени чақир. Мен сен учун келишга ваъда бераман. Ўзимни сокин тутишга сўз бераман.\nЛекин бир куни мени чақирганингда жавоб қайтармасам, илтимос ёнимга шошил! Эҳтимол, бу вақтда мен сенга жуда ва жуда муҳтождирман…\nМақола 1 147 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


ИнтерФУТБОЛ :: 25 йилдан кейин такрорланган сюжет...\n25 йилдан кейин такрорланган сюжет...\nИсландия футболида чуқур из қолдирган Эйдур Гудйонсен эсингиздами? «Челси» ва «Барселона» каби клубларда фаолият юритган собиқ ҳужумчи яқинда яна диққат марказига тушди. У бу сафар ўғли Андри Гудйонсенга Исландия миллий жамоасидаги дебютидан олдин оталарча меҳрибонлик билан оқ йўл тилаётганида ҳозиру нозир камералар «ўлжа»сига айланди. Эътиборли томони, Эйдурнинг ўзи нақ 25 йил олдин мамлакат миллий жамоаси сафида худди шу зайл илк марта майдонга тушган экан. Мана, орадан роппа-роса чорак аср ўтиб, шахсан ўзи ўғлини майдонга кузатиб қўйди...\nИсландия миллий жамоасида авлодлар алмашинуви давом этмоқда. «Викинглар» 2 сентябрь куни жаҳон чемпионати-2022 квалификацион раунди доирасида Руминия термасини қабул қилиб, 0:2 ҳисобида мағлубиятга учрашди. Эйдур Гудйонсеннинг ўғли Андри бу ўйинда захирадан майдонга тушди. Диққатга сазовор факт шуки, кичик Гудйонсен клуб футболида ҳали профессионал даражада дебют қилган эмас. Андри 8 ёшидан «Барселона» академиясида таҳсил ола бошлаган. Эйдурнинг ўғли яна 3 йилдан кейин «Гаву» жамоаси тизимига ўтган. 2015 йили 13 ёшли Андри Гудйонсен «Эспаньол» ёшлар жамоаси таркибига қўшилади. Ёш иқтидор 2018 йилдан буён эса «Реал» ихтиёрида. Ваҳоланки, отаси «Барселона»да 3 йил ўйнаган ва каталонияликлар билан Испания чемпионати олтин медали, мамлакат кубоги ва суперкубоги (икки марта)ни қўлга киритганди. Эйдур шунингдек, «Барса»нинг ЕЧЛ ва Европа суперкубогида зафар қучишига ҳам озми-кўп ҳисса қўшган.\nЭйдур Гудйонсеннинг айтишича, ўғли ўзидан иқтидорлироқ экан ва футболда анча узоққа бориши керак: «Ҳа, Андри иқтидор масаласида мендан олдинда. У футболни шунчаки, спорт эмас, балки фан сифатида ўрганмоқда. Дейлик, мураббийлар билан кўп гаплашади, турли-туман ўйинларни видеоёзувлар орқали обдон таҳлил қилиб боради. Қисқаси, футболда мендан узоқроққа боришига ишонаман».\nЖорий йил март ойида Эйдур Гудйонсеннинг ўғли ёшлар миқёсидаги Европа чемпионатида Россия термаси дарвозасини ишғол қилди. Хўш, Исландия умидининг миллий жамоадаги дебюти қандай бўлди? Андри руминлар билан баҳснинг 72-дақиқасида сафга қўшилди. Бундан олдин эса Исландия термаси бош мураббийи Арнар Видарссон ассистенти сифатида ишлаётган отасидан тегишли кўрсатмалар олди. Энг қизиғи, катта Гудйонсен ҳам Исландия бош жамоасидаги дебютини худди шу тарзда нишонлаган экан. Аниқроғи, исландлар 1996 йили Эстония термасига қарши майдонга тушишган ва Эйдур ўйинга захирадан қўшилган. У ўшанда майдонда отаси Арнор Гудйонсен ўрнини эгалланди. Табиийки, Арнор ҳам ўғлини ўпганча майдонга кузатиб қўйган. Эйдур кейинчалик ўз интервьюларида ўша ҳолатни кўп бора ёдга олган. «Тушунарлики, отам мени руҳлантиришга уринганди: «Ўғлим, биламан, ҳаммасини уддалайсан». Бу гапларини эшитганимдан кейин ҳаяжоним ўз-ўзидан тарқалгани ёдимда. Ўшанда дунёдаги энг яхши отага эгалигимни теран тушуниб, майдонга қадам босгандим. Шу аснода ўйинда дарҳол мослашганман», - деганди Эйдур бир сафар. Мана, орадан 25 йил ўтиб, ўша таъсирли сюжет такрорланди...\n12:12 «Челси» Гавига қизиқмоқда (0)


Ўзбекистон Хитой бозоридаги иштирокини оширмоқда - Yarn Expo Spring 2019\n"Ўзтўқимачиликсаноат" уюшмаси делегацияси Хитойдаги Yarn Expo Spring 2019 кўргазмасида иштирок этмоқда, дея хабар беради уюшма матбуот хизмати.\n12-14 март кунлари "Ўзтўқимачиликсаноат" уюшмаси делегацияси ҳамда маҳаллий тўқимачилик ва тикув-трикотаж саноат ишлаб чиқарувчилари Шанхай шаҳри (Хитой)даги YarnExpoSpring 2019 халқаро кўргазмасида қатнашмоқда. Иштирокдан мақсад - мамлакат экспорт маҳсулотлари улушини Жануби-Шарқий Осиё мамлакатларида кенгайтириш, шунингдек салоҳиятли истеъмолчилар билан тўғридан-тўғри алоқаларни йўлга қўйиш ва улар билан экспорт шартномаларини имзолаш.\nКўргазмада Ўзбекистоннинг Textile Technologies Group, Surxon Teks, Global Textile Solutions каби қатор компаниялари ўз маҳсулотларини намойиш қилди.\nYarn Expo Spring 2019 доирасида салоҳиятли инвесторлар билан учрашув ва музокаралар ташкил қилинди ҳамда тўқимачилик ва тикув-трикотаж саноатини кенгайтириш масалалари муҳокама қилинди.\n"Ўзтўқимачиликсаноат" вакиллари мазкур кўргазма билан бир вақтда яна тўрт кўргазмада иштирок этишади: Intertextile Shanghai Apparel Fabrics - кийим матолари ва аксессуарлар кўргазмаси, Inter Textile Shanghai Home Textiles - уй текстили кўргазмаси, PH Value трикотаж кийим-кечаклар ва тўқилган маҳсулотлар кўргазмаси ҳамда CHIC модалар кўргазмаси.\nБу кўргазмалар Хитойнинг етакчи текстиль хомашё етказиб берувчилар билан алоқа ўрнатиш, шунингдек маҳаллий ишлаб чиқарувчиларнинг минтақадаги савдо алоқаларини мустаҳкамлаш ва Хитой бозоридаги иштирокини ошириш учун ажойиб имкониятдир.\nYarn Expo - етакчи сорсинг платформаларидан бири, унда Осиё ва Европа мамлакатлари вакиллари ўзларининг сўнгги тола ва ип коллекцияларини ҳамда ихтисослаштирилган маҳсулотларини намойиш қилишади. Бу хорижликлар учун минтақадаги савдо алоқаларини мустаҳкамлаш ва Хитой бозоридаги иштирокини ошириш учун қулай имкониятдир.


Наманган мактабларида униформа бўлади\n06 март 2021, Тошкент вақти: 23:15\nНамангандаги 58-сонли ихтисослашган мактаб ўқувчиларининг формаси (сурат olam.uz сайтидан олинди)\nЯнги ўқув йилидан бошлаб Наманган шаҳридаги мактабларда ўқувчи ва ўқитувчилар учун махсус формалар жорий этилаяпти.\nЎқувчилар янги формага келишади\nНаманган шаҳридаги 18-махсус мактаб ўқувчилари янги ўқув йилига янги формаларда келиши шарт.\nБу ҳақда Озодликка гапирган мактаб мутасаддисига кўра, ўқувчиларга янги форма тиктириш борасида ота-оналар 15 июн куни огоҳлантирилган.\n- Қизларимизга оқ кофта, галстуклари клеткалик, қора юбка. Ҳамма ўқувчи қизларимиз мана шунақа формада бўлиши керак. Ўғил болалар қора шим, оқ кўйлак. Мактаблар ўзига танлаганда. Ҳамма мактаб унақа эмас. Мактаблар вазирлик тавсиясига кўра ўзлари танлашган. Масалан ҳозир кўчадан битта оқ кофта олсак ҳам 40-50 мингга ҳам яхши кофта бермайди. Буни жуда ҳам чиройли қилиб тикиб чеварларимиз тайëр қилиб беришаяпти,- дейди мактаб мутасаддиси.\nВазирлик буйруғи бу\nНаманган вилоят халқ таълимининг мактаб формаларига маъсул ходимининг айтишича, жорий йилдан бошлаб ҳар бир мактаб ўқувчиларининг формалари бир-бирига ўхшамаган бўлади.\nИсмини ошкор қилмаётганимиз маъсулга кўра, бу тартиб Ўзбекистон халқ таълими вазирлигининг махсус буйруғи асосида амалга оширилаяпти.\n- Форма бўйича вазирлик томонидан кўрсатма бор ва шу асосда ҳозир ҳар битта мактаб алоҳида ўзига форма қилаяпти. Бизга кийимларнинг диск варианти берилганда, танлаш имконияти берилган. Ўшандан келиб чиқиб ҳамма мактабларда алоҳида форма қилинаяпти. Ўғил болаларга алоҳида, қизларга алоҳида. Формаси ҳаммаси бир хил бўлмайди,- дейди Наманган халқ таълими бўлими ходими.\nЎзбекистон халқ таълими вазирлигининг ўзини таништирмаган ходимига кўра, янги ўқув йилидан бошлаб мамлакатнинг барча вилоятларида худди Намангандаги каби тартиб жорий қилинади.\nОзодлик манбаларининг айтишича, мамлакатнинг барча вилоятларида ҳам янги тартиб амалга ошаётганича йўқ.\nБухоро, Хоразм ва Қорақалпоғистон мактабларидаги ўқитувчилар ҳозирча янги тартибдан бехабар эканликларини айтишди.\nОта-оналарга жабр бўлаяпти\nФарғоналик Зиёвуддин аканинг уч фарзанди мактабда ўқийди.\nЗиёвуддин аканинг айтишича, Фарғонада ҳам ўқувчиларнинг формаси бўйича янги тартиб йўлга қўйилаяпти.\nЛекин суҳбатдошга кўра, форма билан боғлиқ тартиб ҳар йили янгилаб турилади ва ота-оналар ортиқча ҳаражат қилишга мажбур бўлади.\n- Ҳар йили такрорланадиган ҳунарларику бу. Энди ортиқча расход. Ҳар йили ўзи кийим янгиланаяпти. Эски формани энди ташлаб юборамиз барибир. Ўзи тўрт йил олдин тиктирган эдик. Қизлар фартук оқ бўлсин, формаси тëмно синий бўлсин дейишди. Кейин бошқа рангда қилинсин деди. Яна уч-тўрт хил материал айтишди. Лекин бизда муқим бир материал йўқ. Масалан давлат томонидан материал келтирилиб, мана шу материалдан форма тикилсин деб берса бошқа гап. Бозордан сотиб олинглар дейишади, мана шунақа рангда бўлсин дейишади. Биз сарсон бўлаяпмиз,- дейди Зиёвуддин ака.\nБир хилликдан ранг-барангликка\nХалқ таълими вазирлигидаги манбага кўра, вазирлик буйруғида ўқитувчилар учун ҳам махсус форма бўлиши шартлиги қайд қилинган.\nНамангандаги 58-сонли мактаб ўқитувчилари формаси (сурат olam.uz сайтидан олинди)\nИкки йил олдин тошкентлик ўқитувчиларга ранг-баранг кийиниш тақиқланиб, фақат оқ ва қора рангда кийиниш буюрилган эди.\nЯнги тартибга кўра, энди ўқитувчиларга хоҳлаган рангни танлаш имкони берилган. Лекин битта мактаб ўқитувчилари фақат бир хилдаги рангда кийиниши шарт ҳисобланмоқда.\nВазирликнинг янги буйруғига биринчилардан бўлиб амал қилаётган наманганлик ўқитувчи аёллар оқ кўйлак ва кўк костюм-юбка, эркак ўқитувчилар эса кулранг костюм-шим кийишни маъқул кўришган.\nЎқитувчини мажбурлаш шарт эмас\nНукуслик ўқитувчи Саловот ака униформаларга қарши эканлигини, ўқитувчилар эркин кийиниш имконига эга бўлиши лозимлигини айтади.\n- Форма олинади, лекин уни ҳеч ким киймайди. Ўқитувчиларга мажбурий форма олдиради ҳар йили қанчадир пул ушлаб қолиб ойлигидан. Мажбурий қилмаслик керакда. Одам барибир ўзи танлаб ўқитувчиликка мос кийиниши керак ўзи. Форма ишлаб чиқиб уни мажбурий олдириш шарт эмас. Кийиниш маданиятини ўқитувчининг ўзига қўйиб берсин,- дейди нукуслик ўқитувчи.\nЎтган йили нафақат мактаблар балки институт талабаларига ҳам униформа талаб қилиш бошланган эди.\nМасалан, Низомий номли Педогогика университети талабаларга оқ-қора рангдаги формалар бўлиши шарт қилиб белгиланган.


«Ўзбекистон почтаси»га янги раҳбар тайинланди\n11.07.2019 21:17 0 1959\nФото: АКТ вазирлиги ахборот хизмати\n2019 йил 11 июль куни «Ўзбекистон почтаси» акциядорлик жамияти Кузатув кенгаши мажлиси бўлиб ўтди. Бу ҳақда АКТ вазирлиги ахборот хизмати хабар бермоқда.\nМажлисда Aхборот технологиялари ва коммуникацияларини ривожлантириш вазири Ш.Содиқов, «Ўзбекистон почтаси» акциядорлик жамиятининг Кузатув кенгаши раиси ва аъзолари иштирок этишган.\nМажлис кун тартибидаги «Ўзбекистон почтаси» АЖ Бош директори вазифаси бажарувчисини тайинлаш масаласи кўриб чиқилди. Кун тартибидаги масала муҳокама этилгач, Кузатув кенгаши раиси ва аъзоларининг таклифларига асосан «Ўзбекистон почтаси» АЖнинг Бош директор вазифасини бажарувчи этиб Файзуллаев Алишер Насибуллаевич тайинланди, дейилади вазирлик хабарида.\nЭслатиб ўтамиз, Алишер Файзуллаев бунга қадар Интеллектуал мулк агентлигининг директори, АКТ вазирининг биринчи ўринбосари ва соҳадаги бошқа корхоналарда раҳбарлик лавозимларида ишлаган.\n«Ўзбекистон почтаси» АЖнинг аввалги раҳбари, россиялик Евгений Биргер билан шартнома муддатиини яна бир йилга узайтириш таклифи шу йилнинг 29 июнь куни бўлиб ўтган акциядорлар йиғилишида акциядорлар томонидан бир овоздан рад этилганди.\nМаълум бўлишича, «Ўзбекистон почтаси» АЖ ўтган 2018 йилни 27,8 миллиард сўм зарар билан якунлаган, ваҳоланки 2017 йилни акциядорлик жамияти 274,3 миллион сўм соф фойда билан тугатган эди. Биргер 2018 йилнинг 23 майида раҳбар этиб тайинланган эди.\nЎзбекистон почтаси Евгений Биргер Алишер Файзуллаев\nМаданият 14/09, 14:28\nҲунармандчилик фестивалига бағишлаб марка чиқарилди\nҲуқуқ 09/09, 20:01\nМИБ: «Ўзбекистон почтаси»га 1 млрд. сўм ундирилди!\nЖамият 16/08, 16:45\n«Ўзбекистон почтаси» фирибгарлик ҳақида огоҳлантирди\n#Қозоғистон - 427


Танзила Нарбаева оғир ҳасталикка чалинган аёл дардини эшитди (видео) - EFFECT.UZ\nТанзила Нарбаева оғир ҳасталикка чалинган аёл дардини эшитди (видео)\n. 12:14 | 13.10.2020\nОлий мажлис Сенати раиси Танзила Нарбаева Андижон вилояти Балиқчи туманига ташрифи давомида тумандаги ёрдамга муҳтож фуқаролар ҳолати билан танишди. Шу куни Балиқчи ҳокими ўзи яшайдиган маҳалладаги бир аёлнинг уйига олиб борди.\nБу уйда бир аёл ва унинг фарзандлари яшайди, маълум бўлишича, аёл оғир ҳасталикни бошдан ўтказмоқда.\nСенат раиси зудлик билан бу аёлга реабилитация зарурлигини айтиб, мутассадиларга тегишли топшириқ берди. Нарбаева ва бу хонадон соҳибаси билан суҳбатдан сўнг, туман ҳокимлигида халқ депутатлари Балиқчи туман Кенгашининг навбатдаги сессиясида иштирок этдик.\nЭслатиб ўтамиз, махсус таклиф натижасида Effect.uz ахборот агентлиги Танзила Нарбаеванинг Наманган ва Андижонга ташрифини тўлиқ ёритди.\nTeglar:Baliqchi, Андижон, Танзила Нарбаева\nСирдарёда нохуш воқеа содир бўлди (фото)\nСардоба йўли нега ёпилди?


Ўзбекистон ва Тожикистон миллий армиялари ислоҳотларга муҳтож\n16 январ 2021, Тошкент вақти: 19:35\nфеврал 21, 2003\nЖорий йилда Ўзбекистонда ҳарбий хизмат ўташ муддати ўзгартирилади. Ўзбекистон Мудофаа вазирлигининг матбуот котиби Комил Жабборов Озодлик радиосига мана буларни маълум қилади:\n“Қонуннинг кучга кириши вақти баҳорги чақирувга белгиланган. Баҳорда хизматга чақирилган барча йигитларимиз 1 йил, олий маълумотга эгалар эса 9 ой хизмат қилади”.\nХўш, бу ислоҳотнинг сабаби нимада? Ҳарбий хизмат муддатининг қисқартирилиши қандай фойда келтиради?\nМаълумки, бугунги кунда ўзбекистонлик йигитлар армияда хизмат қилишни хоҳламайдилар. Сўнгги йилларда чақирилувчиларнинг ҳарбий комиссарликлар – военкоматлар ходимларига пора беришлари ҳоллари жуда кўпайди. Ўзбекистон расмийлари фикрича, ҳарбий хизмат муддатини қисқартириш орқали йигитлар орасида армияда хизмат қилиш иштиёқини кучайтиришга ва айни вақтда порахўрликни камайтиришга муваффақ бўладилар. Ўзбекистон армиясида хизмат ўтаётган ёш аскар Равшан Норматов муддат қисқартирилган тақдирда, армиядаги “дедовшина”, яъни ёш аскарларнинг муддати тугай деб қолган аскарлар томонидан таъқиб қилиниши ҳоллари камаяди, деб ҳисоблайди.\n“Бир йиллик хизматга ўтишнинг сабаби шундан иборатки, - деб фикр билдиради у, - совет пайтидаги каби “дедовшина” йўқ бўлади, деган хулосага келинди”.\nҚўшни Тожикистон армиясидаги аҳвол Ўзбекистонникидан фарқ қилмайди. Кўплаб ёш тожикистонликлар ҳарбий хизмат ўтамаслик мақсадида Россияга кетмоқдалар. Бошқалари военкомат ходимларига пора бериб, армияда хизмат қилиб бўлганлари ҳақида сохта ҳужжатлар сотиб олишяпти. Бундай ҳужжат нархи 100 АҚШ долларига етар экан. Бу вазиятда армияга чақирилаётганлар сони йилдан йилга камайиб бораётир. Тожикистон Мудофаа вазири Шерали Хайруллоевнинг айтишича, совет даврида ҳар йили 120 минг тожикистонлик йигит армияда хизмат қилар эди. Ҳозирги кунга келиб бундайлар сони 20 мингга ҳам етмайди. Тақчиллик сабаб, военкомат ходимлари йигитларни кўчаларда тўхтатиб, военкоматларга юборишга, оила аъзоларига хабар бермай, армияга чақиртиришга мажбур бўляптилар.\nТожикистон армияси ҳам ислоҳотларга муҳтож экан-да, деганимизда, Мудофаа вазири Шерали Хайруллоев Тожикистон, Ўзбекистондан фарқли ўлароқ, яқин келажакда жиддий ислоҳотларни амалга оширишни режалаштирмаётганини маълум қилади.\n“Ҳарбий хизмат муддати республикада икки йилга тенг бўлиб, яқин келажакда буни ўзгартириш режамиз йўқ. Армияларини ислоҳ қилаётган мамлакатларда, Тожикистондан фарқли ўлароқ, кўп йиллик уруш бўлмаган. Бундан ташқари, қўшни Афғонистонда ҳамон уруш давом этаяпти”, - дейди Тожикистон Мудофаа вазири.\nМаҳаллий мутахассисларга кўра, фуқаролар урушида Тожикистон армияси катта тажриба орттирди. Собиқ аскар Аҳмад Баҳромов эса фуқаролар уруши давомида қийинчиликлардан бошқа ҳеч нарса кўрмаганини эслайди.\n“Бизга нон, буғдой ёрмаси, қовоқ беришарди. Байрамларда гўшт ҳам бўлиб турарди. Овқат етарли бўлмаганида, биз қўшни қишлоқларга бориб, ўзимизга егулик топардик. Кийган формамиз ҳам етарли эмас эди. Уларнинг размери аскарларга тўғри келмас эди. Масалан, менинг размерим 42, формам эса 44 размер бўлган. Кейин бирданига ҳамма нарса яхши бўлиб қолди. Менга янги форма ва бир жуфт этик ҳам беришди”.\nАҳмад Баҳромов тилга олган бу кескин ўзгариш АҚШ бошчилигидаги коалиция Афғонистонга қўшинларини юборганида рўй берди. Тожикистон Марказий Осиёнинг бошқа республикалари қаторида аксилтеррор коалицияга қўшилгани туфайли, унинг армиясига маблағ ажратилди. Масалан, АҚШ Тожикистон чегара хизматига 1,8 миллион долларга тенг замонавий ҳарбий жиҳоз ва ускуналар берди.\nТожикистон Мудофаа вазири Шерали Хайруллоевнинг айтишича, молиявий ёрдамдан ташқари АҚШ ва Франция ҳарбийлари тожикистонлик аскарлар учун тренинглар ўтказяптилар. Ўтган йилдан бошлаб Тожикистон ҳарбийларига инглиз ва француз тиллари ўргатила бошланди. Бу эса уларга келажакда хорижий ҳарбий мактабларда ўқиш имконини беради.\nТожикистон ҳам, Ўзбекистон ҳам келажакда профессионал армия барпо этишни режалаштирмоқдалар. Расмийларнинг таъкидлашларича, профессионал армия миллий ҳамда минтақавий хавфсизликка таҳдид солаётган терроризм ва бошқа хатарларга қарши курашни олиб боришга қодир бўлади. Ўзбекистонда аскарлар сонини камайтиришга киришилди. Бундан ташқари, аста-секин ҳарбийларнинг контракт асосида хизмат ўташлари амалиётини қўллаш кутилмоқда. Ҳар иккала давлат расмийлари армия ислоҳотлари учун Ғарбдан молиявий ва ҳарбий ёрдам олишга муваффақ бўлишларига шубҳа қилмаяптилар.


11:40 / 28.11.2018 842 pdf Ўқиш режими + -\n“Ал-Мустафо” номи билан ташкил этилаётган халқаро Қуръони карим ва ҳадис танловининг дастлабки босқичига иштирокчиларни рўйхатга олиш давом этмоқда, деб хабар беради IQNA.\nЖараён бугун ниҳоясига етади. Маълум бўлишича, шу кунга қадар 400 киши рўйхатдан ўтган.\nҲиндистонда 70 та Дорул Қуръон ва Қуръони карим марказлари фаолият кўрсатиб келмоқда. Шу сабабдан ҳам танловда 1000 ортиқ иштирокчи қатнашиши кутилмоқда. Хабарларга қарганда, танлов 11 та мактаб ва Қуръони карим марказларида ўтказилади.\nЎтган йили дастлабки босқичда 1581 киши рўйхатдан ўтган эди. Бу йилги танловнинг якуний босқичи келаси 2019 йилнинг 9-10 январ кунлари бўлиб ўтади.\n11:04 / 28.11.2018 1527\n17:07 / 28.11.2018 1758\nМаълумки, Ўзбекистон Республикаси Президентининг 2018 йил 16 апрелдаги Диниймаърифий соҳа фаолиятини тубдан такомиллаштириш чоратадбирлари тўғрисидаrdquoги давоми...\n3320 12:10 / 24.07.2018\n842 17:30 / 24.01.2019\n800 11:00 / 19.03.2019\n953 07:10 / 13.06.2019


Ўзбекистон Ислом Каримовгача ва ундан кейин – Mazmun.Uz\nНеча кундан бери бутун Ўзбекистон бир ўй, бир қайғу билан яшаяпти. Ўзбекистоннинг биринчи президенти Ислом Каримовнинг касаллиги, кейин эса унинг вафоти тўғрисидаги хабарлар ҳеч кимни бефарқ қолдирмади. Неча кундан бери интернет, ижтимоий тармоқлар Ислом Каримов тўғрисидаги фикр-мулоҳазалар, сурат ва видеолар билан тўлди. Ўзбекистонликлар аста-секин бу йўқотишнинг моҳиятини англаб, унинг залвори, замиридаги ҳақиқатини тушуниб етаяпти. Ҳеч кимнинг кўнглига байрам, шодлик сиғмаётган бўлса ҳам, кўпчиликнинг қалбида эртанги тақдири, келажагидан хавотир, ташвиш, керак бўлса қўрқинч бор. Энди нима бўлади, бизга ким шундай раҳбарлик қила олади? Бу масалада ўз тахминини билдирганлар, узоқдан туриб ўзича фол очаётганлар, бугун бошимизга тушган айрилиқдан сармаст бўлиб, тўй қилаётлар ҳам йўқ эмас.\nВперед Эл-классико тарихидаги энг тезкор гол муаллифи ким? (видео)\nНазад Фарғонада долларфурушлар тўдаси қўлга олинди


Гидрометеорология хизмати маркази эртага, 15 июль куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 22-24 даража, кундузи 37-39 даража иссиқ бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27 даража, кундузи 37-42 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 37-42 даража иссиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 19-24 даража, кундузи 34-39 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, тоғ олди ва тоғ ҳудудларнинг баъзи жойларида қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 12-17 даража, кундузи 23-28 даража иссиқ бўлади.


ЖИЗЗАХГА БОРИШНИ ХОХЛОВЧИ МУХЛИСЛАР ДИҚҚАТИГА!\nЯна бир неча кунлардан сўнг миллий чемпионатимизнинг 30-тур учрашувларига старт берилади.\n30-тур доирасида “Бухоро” жамоаси ушбу мавсумдаги ўзининг энг муҳим учрашувини ўтказади. Олий лигада жан сақлаб қолиш учун асосан “Сўғдиёна” ва “Бухоро” жамоаси кураш олиб бормоқда. Тақдирни қаранг-ки, ушбу икки рақиб сўнгги турда ўзаро беллашади. Жиззахда бўладиган учрашувда майдон эгаларини дуранг натижа қониқтирса, бухороликларни фақат ва фақат ғалабагина олий лигада сақлаб қолади.\nБу учрашув мамлакатимизнинг ҳар бир футбол ишқибозининг диққат марказида туриши аниқ. Вилоятлардан жуда кўплаб футбол ишқибозлари Жиззах шаҳрига ташриф буюриб, “Йил ўйини” дея таъриф этилаётган учрашувни бевосита стадиондан туриб томоша қилиш ниятида эканликлари ҳозирдан аён бўлиб бормоқда.\n“Бухоро” жамоасини қўллаб-қувватлаш мақсадида Бухоро шаҳридан ҳам жуда кўплаб мухлислар Жиззахга йўл олишлари кутилмоқда.\nМаълум гуруҳ мухлисларга қулайлик яратиш мақсадида “Бухоро” ПФК ўз ашаддий мухлисларига “Сўғдиёна”-“Бухоро” учрашувида ўз суюклиларини қўллаб-қувватлашлари учун 5 дона автобус ажратди. Ишқибозларнинг Жиззах шаҳрига бориб келишлари мутлақо БЕПУЛ!\nЭслатиб ўтамиз “Сўғдиёна”-“Бухоро” учрашуви 20 ноябр, соат 14:00 да бошланади.\nЖиззахга боришни хохловчи мухлислар қуйидаги телефон рақамларга мурожаат қилишлари сўралади:\nФан-клуб раиси- Асадов Ориф\n+998 91 923-11-14\n+998 90 299-65-56